"Kolosalna" raketa iznenadila stručnjake - Svet - Dnevni list Danas\nPočetna » Svet » „Kolosalna“ raketa iznenadila stručnjake\nNovo oružje Severne Koreje otkriveno u nedelju\n„Kolosalna“ raketa iznenadila stručnjake\nM. K.12.10.2020. 21:07\nFoto: EPA-EFE/ KCNA\nSeverna Koreja je objavila da ima novu balističku raketu, čija je „kolosalna“ veličina iznenadila čak i iskusne analitičare njenog arsenala.\nParadu povodom 75. godišnjice vladajuće Radničke partije u nedelju obeležio je i emotivni govor severnokorejskog vođe Kim Džong Una, koji je, kako je preneo Bi-Bi-Si, prolio i po koju suzu.\nNa kraju je obelodanjeno i da Severna Koreja poseduje do sada najveću interkontinentalnu balističku raketu (ICBM).\nKim je još u novogodišnjem obraćanju 1. januara 2020. rekao da Severna Koreja „pravi najmoderniji sistem oružja kakav poseduju samo napredne zemlje“.\nOn je, piše Bi-Bi-Si, direktno povezao oružje sa SAD, rekavši da „u budućnosti, što više SAD budu odugovlačile i oklevale u rešavanju pitanja odnosa Severne Koreje i Sjedinjenih Država, sve će više biti bespomoćne zbog moći Demokratske Narodne Republike Koreje, koja jača izvan okvira svih prognoza, i sve će više tonuti u zapećak“.\nSeverna Koreja već ima dve testirane ICBM. Hvasong-14 je testirana dva puta 2017, a sa dometom od 10.000 kilometara može da pogodi gotovo celu zapadnu Evropu i otprilike polovinu američkog kopna, noseći jednu bojevu glavu.\nHvasong-15 koja je takođe testirana 2017. ima domet od 13.000 kilometara, što znači da može da ponese nuklearnu glavu do bilo koje tačke na američkom kopnu.\nNova ICBM, koja tek treba da bude testirana, ima veću dužinu i prečnik od Hvasonga-15. Dok ne bude izvršeno testiranje, malo je verovatno da će se znati koji je njen domet.\nMeđutim, namere Severne Koreje su jasne – ona više ne mora da povećava domet svojih raketa.\nUmesto toga se usredsređuje na nastojanje da lansira više nuklearnih glava na jednoj raketi.\nU vezi s konstrukcijom same ICBM ostalo je nekoliko nerazjašnjenih pitanja, zbog čega je neizvesno kada će ona biti testirana ili raspoređena. Jedno od glavnih ograničenja sposobnosti Severne Koreje da se upusti u nuklearno ratovanje je broj lansera.\nSrbija prva u Evropi po udelu pozitivnih među testiranima na koronu\nMilion malih komada o Britaniji


Priština: Preokreti u pregovorima sa Beogradom malo verovatni\nU Prištini malo veruju da će biti nekih dodatnih preokreta u pregovorima Kosova i Srbije. Insistiranje srpske strane na formiranju trećeg sloja vlasti, što bi podrazumevalo autonomiju za sever Kosova, neprihvatljivo je za kosovsku stranu.\nKosovski premijer Hashim Thaci je po povratku iz Brisela izjavio da je sastanak u Briselu u sredu bio dug i težak, ali da je srpska strana tražila još vremena za dodatne konsultacije. On je naglasio da se, bez obzira na trenutne poteškoće, proces dijaloga ne može proglasiti završenim ili neuspelim.\n“Nadamo se da će Srbija dobro razmisliti i prihvatiti realnost kao i sporazum. Svestan sam i znam da ovo nisu lake odluke ni za jednu zemlju, ni za jednog lidera, ali svako od nas, bilo u Prištini ili u Beogradu, moramo gledati na budućnost, ne smemo biti taoc prošlosti. Kod nas mora da dominira odlučnost za postizanje sporazuma”, kazao je Thaci.\nOn je još jednom naglasio da asocijacija srpskih opština neće imati izvršne ili zakonodavne nadležnosti, a neće predstavljati ni treći sloj vlasti.\n“Kosovo će imati jedan policijski sistem, jedan komandni lanac. Policija će funkcionisati na osnovu Ustava Kosova. Desiće se i potpuno rasformiranje svih ilegalnih bezbednosnih struktura i postići ćemo slobodu kretanja ljudi i robe”, kazao je Thaci.\nSavetnik predsednice Kosova Ramush Tahiri izjavio je u sredu da je pozicija Beograda u pregovorima bila da proces vrati nazad a u cilju promene ustavnog sistema Kosova. Nepostizanje sporazuma, dodaje on, utiče da se status kvo na severu i dalje nastavi, što će otežati integraciju Srba i održavanje slobodnih izbora u tom delu.\n“Veoma je problematično da se uspostavi vlast u tom delu zakonskim putem. Stanje ostaje onako kako je i bilo. Ali niko nije pobedio u ovom procesu, nema evropske agende niti regulisanje odnosa između Kosova i Srbije. Status kvo se nastavlja, ali jednim lošim ukusom zato što razgovori, koji su bili u cilju prevazilaženja takve situacije nisu uspeli”, kazao je Tahiri za RSE.\nŠef kancelarije EU na Kosovu Samuel Žbogar nije želeo da komentariše puno jučerašnje maratonske razgovore u Briselu.\n“Daćemo malo vremena premijerima da se vrate u svoje zemlje i da razgovaraju sa ljudima o tome šta se desilo na sastanku, a potom ćemo razgovarati kako nastaviti dalje”, kazao je Žbogar.\nUspeh političkog dijaloga Kosova i Srbije bio je i jedan od glavnih tačaka agende EU za integraciju dve zemlje. Poslanik opozicionog Demokratskog saveza Kosova, Lutfi Haziri, inače predsednik Komisije za evropske integracije, nada se da Kosovo neće biti kažnjeno u ovom slučaju.\n“Petnaesti april se uvek pominjao kao važan datum za Kosovo i Srbiju. Uveren sam da na Kosovo neće uticati potpisivanje ili nepotpisivanje sporazuma, i da će dobiti preporuku i otpočeti pregovore o Sporazumu o stabilizaciji i pridruživanju koji kasnije uključuje i dijalog o liberalizaciji viza”, kazao je Haziri.\nAnalitičar Međunarodne krizne grupe iz Prištine Naim Rashiti u intervjuu za RSE kaže da se proces dijaloga približio kraju i da više nema prostora za pokušaje.\n“Gospođa Ashton se sigurno oseća razočarano i šanse da imamo ozbiljan nastavak dijaloga su jako male. Neko iz međunarodne zajednice će to sigurno pokušati, ali to će biti poslednji test. Perspektiva za sporazum je veoma mala, razlike ostaju veoma velike. Atmosfera je do sada bila dobra, ali često zato što nije bilo tačnih informacija. Priština je uvek stvarala utisak da dijalog teče dobro i da je sporazum moguć. Sad smo došli do tačaka gde se susreću crvene linije Prištine i Beograda. Za Beograd to je treći sloj vlasti i jedan entitet za Srbe, a za Prištinu upravo je to crvena linija koja je neprihvatljiva. Tako da, šanse da se pronađe neki dvosmislen modalitet o toj tački su jako male”, kazao je Rashiti.\nOn dodaje da je važno da se dijalog kao proces ne proglasi mrtvim, što bi dovelo u rizik sve ono što je do sada postignuto u dijalogu Kosova i Srbije.\n“To će dovesti u rizik dosadašnja dostignuća u pogledu malo modernije komunikacije dve vlade, kao i sporazume tehničkog dijaloga, te stabilnost na Kosovu i na severu. Konsolidovaće viziju srpske zajednice na severu još više, u smislu odbijanja bilo kakve komunikacije sa Prištinom i svim ostalim faktorima što se tiče integracije. Ako ova faza ne uspe, moraće se razmisliti o nekim novim modalitetima, kako bi se pronašli novi oblici pregovora. Dobro je, ukoliko je moguće, očuvati neku vrstu komunikacije do faze kada su strane spremne na kompromis. Alternativa bez dijaloga je rizična”, kazao je Rashiti.\nOn je dodao da učlanjenje Kosova u UN može ubediti Prištinu da popusti u ovom procesu, iako je skpetičan da bi popuštanje mogli iću u smeru formiranja trećeg sloja vlasti na Kosovu.\nRashiti je dodao da je sudbina evropske perspektive dve zemlje povezana i da se teško može desiti da jedna strana 'dobije šargarepu' Evropske unije, a druga ne.\nSrbija i Kosovo su došli do crvenih linija\nKosovo: Srbi sa severa pozdravili "odlučnost" Srbije\nVučić: Srbija između dva rešenja, preti nam izolacija\nIzostanak dogovora u Briselu ugrožava put ka EU


Izvor: SrbijaDanas.com, 04.Dec.2020, 02:15\nStrateg kluba sa Malog Kalemegdana nije bio zadovoljan igrom u poslednjih nekoliko minuta.\nKošarkaši Crvene zvezde poraženi su na gostovanju u Tel Avivu od Makabija rezultatom 81:76 (izveštaj možete pročitati OVDE) u 12. kolu Evrolige, iako su u nekim trenucima u četvrtoj četvrtini imali vođstvo, a posle meča za medije je govorio trener srpskog predstavnika Saša Obradović.\n- Čestitao bih Makabiju jer je zaslužio da trijumfuje na ovom meču. Imali smo šansu, >> Pročitaj celu vest na sajtu SrbijaDanas.com << ali nam je na kraju nedostajalo koncentracije. U odbrani smo pravili greške – prepustili smo im neke skokove, ali i otvorene šuteve - izjavio je Saša Obradović po završetku susreta.\n- U napadu nismo nalazili dobra rešenja kada smo ih naterali da oklevaju i kada je o pobedniku odlučivao jedan poen. Velika je šteta jer smo imali svoju priliku, ali u ključnim trenucima nismo bili fokusirani - rekao je trener crveno-belih, koji u Evroligi sada imaju skor od četiri pobede i osam poraza.\nNaredni meč Zvezda igra u ABA ligi na domaćem terenu u nedelju protiv Budućnosti, dok će u Evroligi 10. decembra dočekati Olimpijakos.


Beograd početkom nedelje odredjuje delegaciju za Beč\nPošto se to nije dogodilo za vikend, zvanični Beograd sada najavljuje da će početkom nedelje odrediti delegaciju koja će se 30. avgusta u Beču sastati sa međunarodnom posredničkom trojkom u novoj fazi pregovora o statusu Kosova.\nOdluku o nivou delegacije doneće najverovatnije predsednik Boris Tadić i premijer Vojislav Koštunica, a mediji špekulišu da traju konsultacije oko dileme da li da na predstojeći sastanak, u Beč šalju političku ili državnu delegaciju s obzirom n, kako se u Beogradu tumači, šturi poziv posredničke trojke. Beograd ne želi, mišljenje je zvaničnika vlasti, da uđe u zamku nedefinisanosti pregovora, jer bi na kraju, kao za vreme Ahtisarijevog posredovanja, mogla da se dogodi situacija izvlačenja jednostranih zaključaka.\nU međuvremenu, ministar unutrašnjih poslova Dragan Jočić ocenio je da američko insistiranje na Ahtisarijevom planu uz učestale izjave iz Prištine da će do kraja godine proglasiti nezavisnost predstavljaju ozbiljno upozorenje o realnoj opasnosti da će po isteku 120 dana, albanski separatisti jednostrano proglasiti nezavisnost Kosova. Sada je najvažnije da međunarodna zajednica a posebno predstavnik Evropske unije u pregovaračkoj trojci Volfgang Išinger pošalju poruku da je jednostrana nezavisnost protivpravan i ništavan akt, kaže ministar Jočić.


Lars-Gunnar Wigemark,šef delegacije Evropske unije u Bosni i Hercegovini\nŠef delegacije Evropske unije u Bosni i Hercegovini Lars Gunnar Wigemark izjavio je u ponedjeljak da je 2019. ključna godina za BiH, jer Evropska komisija priprema odgovor na aplikaciju za članstvo zemlje u EU.\nGovoreći na Ekonomskom forumu BiH 2019. u Sarajevu on je izrazio nadu da će BiH političke stranke okončati pregovore o formiranju vlasti, ali bez obzira ko bude u vlasti moraće da se pozabavi s dva zadatka.\n"Prvi je ubrzati proces evropskih integracija i provoditi preporuke Evropske komisije, a drugi nastaviti s reformama", rekao je Wigemark.\nPrema njegovim riječima, ekonomska situacija u BiH danas je drugačija nego pre četiri godine, s obzirom na to da je fiskalna situacija značajno poboljšana i zemlja bilježi pristojan ekonomski rast.\n"Istovremeno, većinu tih poboljšanja stanovništvo još nije osjetilo i napredak u mnogim oblastima je frustrirajuće spor", istakao je Wigemark.\nVijeće ministara Bosne i Hercegovine završilo je kompleksan proces odgovaranja na dodatna pitanja iz Upitnika Evropske komisije i time su ispunjeni svi uvjeti za dobijanje kandidatskog statusa, rekao je na konferenciji za medije danas predsjedavajući Vijeća ministara BiH Denis Zvizdić.\nŠef Delegacije EU ocijenio je da bi BiH ostvarila puni ekonomski potencijal, potreban joj je set precizno definisanih mjera kojih će se vlasti pridržavati do 2022. godine.\nU Sarajevu je danas počeo "Ekonomski forum BiH 2019" čiji je cilj unaprjeđenje poslovnog ambijenta u zemlji.


13.12.2020 u 15:01\nMinistar spoljnih poslova Rusije Sergej Lavrov dolazi u utorak, 15. decembra, u posetu Beogradu, gde će se sastati sa srpskim predsednikom Aleksandrom Vučićem, saznaje Tanjug u diplomatskim izvorima. Očekuje se da će se Vučić i Lavrov obratiti javnosti posle razgovora. Šef ruske diplomatije sastaće se tokom posete i sa srpskim kolegom, ministrom Nikolom Selakovićem. On će, tradicionalno za ruske zvaničnike, posetiti spomenik Oslobodiocima Beograda, a posetiće i hram Svetog Save i položiti venac na grob patrijarha Irineja. Reč je o poseti koja je prvobitno bila planirana za kraj oktobra, ali je ruski ministar neposredno pre puta upućen u samoizolaciju zbog kontakta sa osobom zaraženom koronavirusom, a sve planirane posete i sastanci su odloženi, kako je tada saopštila\nMOSKVA - Ruski ministar spoljnih poslova Sergej Lavrov je rekao da deli mišljenje nekih stručnjaka koji smatraju da će nova administracija SAD biti prinuđena da nastavi sadašnji politički kurs, posebno u globalnoj areni, prenosi Tass. „Slažem se sa nekim stručnjacima koji smatraju da će nova administracija SAD morati da obezbedi kontinuitet sadašnje politike”, rekao je Lavrov na jednoj onlajn međunarodnoj konferenciji. Ministar je rekao da su SAD trenutno fokusirane na domaća pitanja, na uticaj pandemije u zemlji i na oporavak ekonomije pogođene kovidom-19. On smatra da je očigledno da svaka administracija mora da prizna uticaj polarizovanosti američkog društva. „Ne bi trebalo zaboraviti da su milioni Amerikanaca glasali za aktuelnog predsednika i da je skoro isti broj građana\n12.11.2020 u 18:41\nČestitaćemo pobedniku izbora u SAD kada bude zvanično\nRusija neće deliti lekcije SAD o njihovom elektorskom izbornom sistemu, rekao je danas ministar spoljnih poslova Sergej Lavrov i naveo da će Rusija čestitati pobedniku izbora kada to bude zvanično. „Što se tiče našeg pristupa, rekli smo više puta da poštujemo ono što američki narod odluči. Istina, njihov izborni sistem je možda najviše arhaičan od svih u svetu”, rekao je Lavrov, a preneo TASS. On je dodao da je njegova želja da vidi Amerikance da se ne brinu o svojim problemima i da svaka država ima svoju tradiciju. „Ukoliko Amerikanci žele da se drže istorije, koja izvrće narod da se izjasni po sopstvenoj volji, to je njihovo pravo. Ako su srećni oko svega i ako je sve to tačno, iako deluje sve dalje od savršenog, kako onda da ih mi savetujemo o bilo čemu? Neka oni među sobom\n29.10.2020 u 16:04\nBANjALUKA - Srpski član Predsedništva BiH Milorad Dodik razgovarao je danas telefonom sa ministrom spoljnih poslova Rusije Sergejom Lavrovim, prenela je Radio televizija Republike Srpske. Dodik je u intervjuu za magazin Pečat te televizije rekao da je tema razgovora bila nabavka ruske vakcine protiv virusa korona.\nMinistar spoljnih poslova Rusije Sergej Lavrov nalazi se u samoizolaciji zbog kontakta sa osobom zaraženom virusom korona, a sve planirane posete i sastanci se odlažu, saopštila je pres-služba Ministarstva spoljnih poslova Rusije. „Zbog kontakta sa osobom zaraženom kovidom 19 Sergej Lavrov će biti u samoizolaciji. Ranije planirane posete i sastanci se odlažu. On se dobro oseća“, saopštila je pres-služba, prenosi Sputnjik. Podsetimo, šef ruske diplomatije je trebalo da doputuje u radnu posetu Srbiji 28. i 29. oktobra. Bio je predviđen sastanak sa predsednikom Srbije, kao i prisustvovanje svečanosti povodom završetka unutrašnjeg uređenja Hrama Svetog Save i paljenja Večnog plamena na groblju Oslobodilaca Beograda. Ranije je saopšteno da bi Lavrov trebalo da se\nPoseta ministra inostranih poslova Rusije Sergeja Lavrova našoj zemlji, zakazana za 28. i 29. oktobar, znak je da odnosi Srbije i Rusije nisu narušeni, slažu se sagovornici „Politike”. Već mesecima se u jednom delu javnosti polemiše o šumovima na relaciji Moskva–Beograd, pogotovo nakon potpisivanja sporazuma u Vašingtonu i tvita portparolke ruskog Ministarstva inostranih poslova Marije Zaharove, koja je susret Aleksandra Vučića i Donalda Trampa predstavila scenom iz filma „Niske strasti”. Iako se Zaharova izvinila zbog neprimerenog tvita i objasnila da njena poruka nije poslata na račun Srbije, usledile su nove spekulacije u vezi s navodnim otkazivanjem posete ruskog predsednika Vladimira Putina Beogradu, koja, uzgred budi rečeno, nije bila ni zakazana. Dolazak Lavrova u dvodnevnu\n17.10.2020 u 10:08\nMinistar spoljnih poslova Rusije Sergej Lavrov dolazi u Srbiju 28. i 29. oktobra, potvrdio je Generalni sekretar predsednika Srbije Nikola Selaković. „Lavrov je veliki naš prijatelj, sledi dvodnevna poseta”, rekao je za TV Prva Selaković. On je negirao pisanje medija da ima „šumova” u odnosima Srbije i Rusije i istakao da do te posete ne bi ni došlo da ima „šumova”, prenosi Tanjug. Selaković je istakao da se predsednik Vučić sa ruskim predsednikom Vladimirom Putinom čuo dva puta i da je u svakom od razgovora potvrđen izuzetan odnos dve zemlje. „Uveren sam da će prvom prilikom kada to bude moguće doći Putin”, rekao je Selaković.\n12.10.2020 u 17:02\nPogrešno je odlagati obnavljanje pregovora oko Nagorno-Karabahu\nBilo bi pogrešno odlagati obnavljanje pregovaračkih procesa između strana u sukobu u Nagorno-Karabahu, izjavio je danas ruski ministar spoljnih poslova Sergej Lavrov. Na konferenciji za novinare, koju je održao zajedno sa jermenskim ministrom spoljnih poslova Zohrabom Mnatsakanjanim, Lavrov je rekao da su on i njegov jermenski kolega razmenili mišljenja o tome kako prevazići krizu u Nagorno-Karabahu. On je napomenuo da to ne znači da će sva pitanja biti rešena istovremeno i u kratkom roku, te da je reč o procesu, javlja Tas prenosi Tanjug. Mi smatramo da je pogrešno povlačiti se iz pregovoračkih procesa, podvukao je Lavrov. Ruski ministar je rekao da ga je Mnatsakanjan obavestio o njegovoj nameri da o situaciji u Nagorno-Karabahu razgovara sa kopredsedavajućima OSCE Minsk


Ubica iz Ohaja bio je radikalni levičar - 06.08.2019, Sputnik Srbija\nUbica iz Ohaja bio je radikalni levičar\nProfil na Tviteru koji navodno pripada napadaču vatrenim oružjem u Dejtonu Konoru Betsu, pokazuje da je mladić gajio levičarska i antifašistička uverenja, a u... 06.08.2019, Sputnik Srbija\nsvet, vesti, ohajo\n12:40 06.08.2019 (Osveženo: 13:57 06.08.2019)\n© AP Photo / John MinchilloBrenje za žrtve masakra u Ohaju\nProfil na Tviteru koji navodno pripada napadaču vatrenim oružjem u Dejtonu Konoru Betsu, pokazuje da je mladić gajio levičarska i antifašistička uverenja, a u nekim tvitovima podržavao je Bernija Sandersa, Elizabet Voren i druge.\nPolicija još uvek istražuje šta je Betsa podstaklo da u nedelju ubije devet ljudi u delu Dejtona poznatom po noćnom životu, a nekoliko sati pre napada na Betsovom profilu zabeleženi su lajkovi vezani za pucnjavu u El Pasu, od kojih je jedan bio u znak podrške strožoj kontroli oružja, a drugi je napadača iz El Pasa opisao kao teroristu i belog rasistu.\nBivši školski drugovi tvrde da je ubica imao listu za odstrel, odnosno popis učenika koje je hteo da ubije ili siluje.\n„U školi je bio mračan i depresivan“, rekao je jedan od njegovih bivših drugova, prenosi „Indeks“.\n© AP PhotoKonor Bets\n„Voleo je da gleda ljude i da se pretvara da puca u njih“, dodala je ona.\nInače, Bets je bio član benda Menstrual Mančis, koji je svirao muziku sa nasilnom i pornografskom tematikom.\nFanovi tog žanra opisuju tu muziku kao način za kontrolisanje ljutnje i stresa.


Bosnia and Herzegovina -- Member of Bosnian tripartite Presidency Sefik Dzaferovic (R) and Russian ambassador to Bosnia and Herzegovina Igor Kalabukhov (Kalabuhov, L), in Sarajevo, February 10, 2021.\nAmbasador Ruske Federacije u BiH Igor Kalabuhov izjavio je da ne vidi nikakav problem u ideji Milorada Dodika, lidera Saveza nezavisnih socijaldemokrata (SNSD) o samostalnoj Republici Srpskoj (RS) u okviru BiH, koja je, kako je istakao, stvar političara, demokratskih odluka, te da će je Rusija podržati ako do njene realizacije dođe u dijalogu.\nKalabuhov je u razgovoru za Radio televiziju Bosne i Hercegovine (BHRT), koji će u cijelosti biti objavljen u večernjim časovima 11. novembra, rekao da ne može da govori o legitimnosti ili nelegitimnosti procesa vraćanja nadležnosti sa BiH na Republiku Srpsku (jedan od dva entiteta u BiH), napominjući da je to stvar političkog procesa i organa entitetske vlasti.\nOn je naglasio da u razgovorima za rješenje krize u BiH zagovara da sve odluke moraju biti donesene u dijalogu, u komunikaciji između entiteta, koji sami moraju da se opredijele kako da nađu najoptimalniji put za izlaz iz sadašnje situacije.\nRusija smatra da je RS pitanje vraćanja nadležnosti pokrenula u okviru demokratskog procesa, a ambasador Kalabuhov napominje da su nadležnosti na BiH prenesene pod izvjesnim pritiskom međunarodne zajednice.\nKalabuhov kaže kako je ruski stav da u BiH ne postoji visoki predstavnik, jer prema njima nije ispoštovana procedura imenovanja Kristijana Šmita.\n"Kao država garant Dejtonskog sporazuma, mi smo članica PIK-a, ali mi ne radimo u OHR-u dok je tamo Kristijan Šmit. Mi ne podržavamo nikakve zvanične kontakte sa gospodinom Šmitom", rekao je Kalabuhov.\n"Najbolje bi bilo kada bi ta odluka bila uzeta u institucijama BiH, u toku rasprave, u toku dijaloga. Ovaj dijalog, on se vodi. Naravno, možda ne znaju svi za ovaj dijalog, ali razgovara se o tome u diplomatskim krugovima. To je pojam koji zbog političkih reperkusija mora biti vrlo izbalansiran i vrlo osjetljiv", ocijenio je Kalabuhov.\nOn je istakao da ne vidi problem u tome što je Republika Srpska stavila van snage odluku visokog predstavnika o zabrani negiranja genocida i drugih zločina počinjenih u BiH, iako je tu odluku Incko donio u skladu sa svojim ovlašćenjima, te smatra da je to stvar Narodne skupštine Republike Srpske.\nZa Rusiju su upitne i odluke Haškog tribunala, posebno presuda prema kojoj je Vojska RS u Srebrenici jula 1995. godine počinila genocid.\nAmbasador Rusije je ukazao u intervjuu da diplomatija njegove zemlje nastoji da sve što se tiče BiH bude izbalansirano, te da oni nastoje da "izbalansiraju cijeli stav međunarodnog faktora".\nDodik: Radi se na “samostalnoj RS u dejtonskoj BiH”\nMilorad Dodik, lider SNSD-a i član Predsjedništva BiH, rekao je 12. oktobra da se neskriveno radi na projektu samostalne RS u okviru dejtonske BiH, uoči sjednice predsjedništva njegove stranke u Banjaluci.\nDodik je tada naveo da se planira povlačenje saglasnosti na sporazume o Oružanim snagama BiH, proglašenje ništavnim zakona o Sudu i Tužilaštvu BiH, Upravi za indirektno oporezivanje (UIO), Državnoj agenciji za istrage i zaštitu (SIPA), te Obavještajno-bezbjednosnoj agenciji (OBA) BiH, nakon čega bi RS trebala da formira svoju obavještajnu strukturu.\nOd kraja jula, predstavnici iz RS-a bojkotuju rad državnih institucija zbog Odluke o dopuni Krivičnog zakona BiH, koju je nametnuo bivši visoki predstavnik Valentin Incko (Inzko), a kojom se zabranjuje negiranje genocida i drugih ratnih zločina.\nRusi blokirali obraćanje Šmita Savjetu bezbjednosti UN\nPrvi put od potpisivanja Dejtonskog mirovnog sporazuma 1995. i formiranja OHR-a, jedan visoki predstavnik nije se mogao obratiti Savjetu bezbjednosti (SB) i predstaviti svoj polugodišnji izvještaj, što je njegova obaveza. Protiv toga bila je Rusija, koja od ranije predlaže okončanje uloge međunarodnog izaslanika u BiH.\nTo se dogodilo 3. novembra na sjednici SB UN-a koje svakih šest mjeseci organizuje debatu o BiH.\nIz rezolucije kojom je produžen mandat vojnih stabilizacionih snaga Evropske unije (Misija EUFOR Althea) na insistiranje Rusije i Kine kao članica SB s pravom veta izbačen je svaki spomen visokog predstavnika, što je takođe presedan.


Рубрика: Политика, Актуелно, Свет Аутор: Срђан Марјановић 1.967 пута прочитано Датум: 28.05.2008 Одштампај\nPRAG – Novi dokumentarac češke javne televizije „Oteto Kosovo”, sa čijim prikazivanjem ČT nekoliko meseci okleva, postao je u međuvremenu među Česima hit na internetu.\n„Oteto Kosovo”, film snimljen sa željom da se čuje i srpska strana kosovske priče, ponudila je češkoj televiziji nezavisna grupa autora na čelu sa režiserom Vaclavom Dvoržakom kao ideju i sirovi materijal.\nDvoržak je, pored svojih snimaka ispovesti kosovskih Srba koji govore o nasilju čije su bili žrtve, o etničkim čišćenjima, kao i o tome da ni Kfor za njih nije garancija bezbednosti, iskoristio i arhiv RTS-a.\nČeška televizija finansirala je delimično snimanje tog jednočasovnog dokumentarca.\nSrpska televizija je za iskorišćene arhivske materijale dobila besplatno pravo da film prikaže.\n„Dobili smo dokumentarac u takvom obliku da zbog njegove jednostranosti i pristrasnosti ne možemo da ga emitujemo”, objasnio je za današnje „Pravo” portparol češke televizije Ladislav Štiha. Producent filma Aleš Bednarž je rekao da objektivnost i istinitost filma treba da procene stručnjaci. „Mi stojimo iza toga da su sve informacije u filmu istinite”, rekao je Bednarž i naglasio da u budžetu filma „nema ni krune” od bilo kakve organizacije, institucije ili političke stranke iz Srbije.\nFilm, koji se završava poređenjem priznanja Kosova sa najvećom češkom istorijskom traumom, „izdajom iz Minhena”, gde su 1938. godine Francuska i Velika Britanija dale blagoslov Hitleru da rasparča Čehoslovačku, trebalo je da bude emitovan 17. marta, na četvrtu godišnjicu izbijanja nasilja na Kosovu protiv kosovskih Srba.\nPošto je ČT emitovanje nekoliko puta odložila, autori su ga sredinom maja stavili na internet gde je na Jutjubu zabeležio već 22.000 ulazaka, a pokrenuo je i burnu polemiku da li je Češka trebalo da prizna 21. maja Kosovo.\nNašim čitaocima predstavljamo kompletan film “Istina o Kosovu” (Uloupené Kosovo (The Stolen Kosovo)Zahvaljujemo se našim češkim kolegama na pruženoj pomoći\nKompletan film možete pogledati i na Google video linku.\nUloupené Kosovo (The Stolen Kosovo)\n« « Претходне вести: Zastava “nezavisnog Kosova” u Evropskom parlamentu\nНаредне вести: Braničevski revnitelj povodom održanog Sabora SPC-e » »


Moldavija se sprema za vanredne parlamentarne izbore - 28.04.2021, Sputnik Srbija\nMoldavija se sprema za vanredne parlamentarne izbore\nPredsednica Moldavije Maja Sandu potpisala je ukaz o raspuštanju parlamenta. 28.04.2021, Sputnik Srbija\n© Sputnik / Sputnik / Uđi u foto-galerijuPoslanici u moldavskom parlamentu\nPredsednica Moldavije Maja Sandu potpisala je ukaz o raspuštanju parlamenta.\n„Vanredni parlamentarni izbori će biti održani 11. jula“, saopštila je Sandu na konferenciji za štampu.\nKrajem marta, predsednica se obratila Ustavnom sudu za potvrdu prava da raspusti parlament i zakaže vanredne izbore, pošto poslanici dva puta u tri meseca nisu uspeli da formiraju Vladu. Sredinom aprila, Sud je saopštio da predsednik može to da uradi, i da treba da odredi datum izbora.\nOdluka o raspuštanju parlamenta nije mogla biti doneta zbog vanredne situacije koja je na snazi u Moldaviji do 30. maja zbog virusa korona. Ustavni sud je na inicijativu partije „Akcije i solidarnosti“, predsednice Sandu, proglasio nezakonitim uvođenje vanrednog stanja u zemlji.


Del: Borba protiv korupcije prioritet\nPromene u Vladi Kosova su deo borbe protiv korupcije, ocenio je američki ambasador na Kosovu Kristofer Del nakon susreta sa novim ministrom unutrašnjih poslova Kosova Bajramom Rexhepijem.\n“Mislim da ako govorimo o ministru Bajramu Rexhepiju ili ministru pravde, Haki Demolliju, sa kojim sam se danas ujutro takođe sastao, ova gospoda će doneti novu energiju, biće fokusirani i imaće za cilj da se bore protiv korupcije ovde (na Kosovu). Mi jedva čekamo da kao uski partneri radimo sa njima da bi smo ojačali te napore. Moj kratak odgovor na pitanje (da li će ove promene pomoći borbi protiv korupcije) je - da“, rekao je ambasador Del.\nNovi ministar unutrašnjih poslova se danas susreo i sa ambasadorom Nemačke, Hajnsom Diterom Štajnbahom, od koga je takođe dobio poruku da se svi trebaju boriti protiv korupcije.\n„Mislim da je jasno da Vlada treba da se bori protiv korupcije u zemlji, koja postoji, za šta nema sumnje. Očekujemo da se Vlada time bavi kroz nova ministarstva ili nekim dugoročnim procesom. Mislim da je na putu evropskih integracija borba protiv korupcije jedan od glavnih faktora“, rekao je nemački ambasador.\nOn je ocenio da su poslednje promene u Vladi u punom skladu sa demokratskim procesima u zemlji.\nMinistar unutrašnjih poslova Kosova Bajram Rexhepi je rekao da je borba protiv korupcije prioritet broj jedan MUP-a Kosova.\n„To je moj glavni prioritet od početka“, rekao je Rexhepi.\nPojave korupcije su pored domaćih nevladinih organizacija koje se bave fenomemenom korupcije oštro kritikovale međunarodne organizacije i na to je, uz zahtev za beskompromisnu borbu, ukazano i u izveštaju o napretku Evropske komisije.\nInače, u procesu rekonstrukcije Vlade Kosova zamenjeno je šest ministara i izabran novi ministar za Evropske integracije.\nDobri poznavaoci prilika na Kosovu kažu da, ipak, nisu zamenjeni ministri koji su najčešće spominjani u medijima zbog navodnih korupcionaških afera.


Sve publikacije, O nalazima još jednog „popisa" stanovništva u Republici Makedoniji\nVaša lokacija / Beogradski centar za bezbednosnu politiku / Publikacije / Sve publikacije / O nalazima još jednog „popisa" stanovništva u ... /\nBroj preuzimanja: 603\nIdealista je cinik u nastajanju. Ovo je misao koja najbolje ilustruje psihološku transformaciju kod onih u Makedoniji koji su smatrali da je nedavni referendum o Zakonu o teritorijalnoj organizaciji sredstvo neposredne i participativne demokratije. Veliki broj onih koji su podržavali referendum bili su dovoljno realni da znaju da bi uspeh bio ravan čudu (zbog izuzetno visokog dvojnog ustavnog cenzusa i pritiska na građane bez presedana). Ipak, konačni ishod od samo 26% izlaznosti, oni su doživeli kao rezultat na rubu srama.\nTa "čudna skupina" koja je stala iza referendumske inicijative bila je nepravedno svedena na političku opoziciju. Nekima nije odgovaralo da priznaju dve važne činjenice: prvo, kao nikada ranije od 1991. godine, ovu su inicijativu podržali nezavisni intelektualci, ugledni univerzitetski profesori, članovi civilnog društva; drugo, dubina legitimacijske krize u zemlji nije davala pravo nikome, pa ni političkoj opoziciji, da referendumski pokret smatra "svojim" uspehom. Ubrzo nakon parlamentarnih izbora 2002. godine, rejting pobedničkih partija bio je u dramatičnom padu, dok se istovremeno glavna opozicijska partija (VMRO-DPMNE) suočila sa unutrašnjim raskolom (i, od nedavno, sa definitivnom podelom). Sva su istraživanja javnog mnenja u proteklom periodu pokazivala poražavajuće rezultate: politički rejting vodećih političara nije prelazio dvocifrenu barijeru, više od polovine ispitanika ne veruje političarima i institucijama, a više od 70% smatra da su vladine institucije korumpirane. Imajući u vidu da su nedavni predsednički izbori uspeli na jedvite jade (zbog izuzetno slabe izlaznosti), pa čak uz sumnje da je bilo neregularnosti u smislu "pomaganja" da se pređe kritična granica od 50% + 1 glasač, malo ko je verovao da će uspeti inicijativa za skupljanje 150,000 potpisa, koliko je potrebno da referendum bude obavezno raspisan.\nInicijativa za referendum započela je još u februaru 2004. godine, a predlagač je bio Svetski makedonski kongres (SMK) - organizacija koja živi od donacija iz makedonske dijaspore, koristeći nacionalističku retoriku i sentimente iseljenika, ali bez ikakvog političkog ugleda u samoj Makedoniji. U trenutku eskalacije političke krize i javnog nezadovoljstva tokom pregovora oko teritorijalne podele zemlje, SMK se nije mogao pohvaliti sa više od 40,000 skupljenih potpisa tokom čitavih pet meseci. Onda se desio preokret i uključivanjem istaknutih javnih ličnosti i intelektualaca, pokrenut je nezaustavljiv proces - referendum je shvaćen kao poslednje sredstvo da se čuje glas građana, posebno od kako je u Parlamentu zakon izglasan, bez ikakvog obzira na nezadovoljstvo u društvu. Arogancija i uverenje da se apatični građani neće pokrenuti, vratila se vlastima kao bumerang. U stvari, po mišljenju analitičara, vladajuća koalicija je bila najbolji "saveznik" SMK, jer je svojim ponašanjem najviše doprinela mobilizaciji građana u toku poslednjih nekoliko nedelja pre isteka ustavnog roka za skupljanje potpisa.\nSuočena sa takvom građanskom inicijativom, ili bolje rečeno - opozicijom, vlast je preduzela dva koraka: prvo, nametnula je etnički diskurs i tako unapred "osudila" kao nacionaliste sve one koji su podržavali referendum; drugo, vlast na čelu sa predsednikom države je krenula u međunarodnu "ofanzivu", žaleći se međunarodnoj zajednici da joj je narod nacionalistički i da će, u slučaju uspešnog referenduma, biti dovedeni u pitanje mir, Ohridski dogovor i evroatlantske integracije. Albanski koalicioni partner je mogao mirno i sa zadovoljstvom da posmatra tok događaja, jer je makedonski partner "trčao njegovu trku". Interesantno, optužbe na račun etnonacionalizma su razmenjivale samo makedonske političke stranke. Međunarodna zajednica je bila alarmirana samim pomenom Ohridskog dogovora i etničkim argumentima, tako da se i ona aktivno uključila u antikampanju, koristeći i retoriku straha i retoriku obećanja. Još važnije, međunarodna zajednica se pridružila horu koji je osudio, inače legitimni, ustavni mehanizam (referendum) kao izraz etnonacionalizma, a cela kampanja je promenila fokus od političkog ka bezbednosnom aspektu situacije.\nU tako dramatizovanoj atmosferi, bila je namerno zasenjena građanska argumentacija koja je ukazivala na loša rešenja Zakona, jer njegova osnova nisu bili evropski standardi nego etno-politički deal i izborna geometrija. Zbog toga je postreferendumsko razočaranje, koje se graniči sa depresijom, najveće upravo kod onih koji su verovali u snagu građanske opcije. Da ironija bude veća, makedonske i strane elite i mediji proglasili su svih 420 hiljada glasača, koji su podržali referendum, nacionalistima i "konzervativnim snagama"... Kada su rezultati referenduma bili poznati, Makedonija je trebalo da ponovo postane malo čudo na Balkanu! Prihvatanje ovakvog tumačenja referendumskih rezultata značilo bi da je Makedonija uspela da se izleči od etnonacionalizma bukvalno preko noći. Drugim rečima, stavljanje etikete "nacionalista" svakome ko je glasao na referendumu, a još više onima koji su bili "za" (njih 420 hiljada), nalikuje svojevrsnom popisu stanovništva. Tako, makedonski građani nisu ni bili svesni da su ih 7. novembra 2004. godine ponovo prebrojali: na jednoj strani su bili nacionalisti (svi iz makedonske etničke zajednice), dok je na drugoj strani ostao fascinantan broj "osvešćenih ne-nacionalista" iz svih etničkih grupa. (Istini za volju, treba priznati da pripadnike drugih etničkih grupa niko nije ni smatrao relevantnim u navodnoj borbi makedonskog i albanskog nacionalizma). Dopadalo se to nekome ili ne, frapantna većina uopšte nije izašla na glasanje (više od milion i dvesta hiljada građana), i to je prava slika stanja. Padaju u vodu nalazi Galupovih istraživanja, koji su pokazivali da se više od 90% Makedonaca, oko 10% Albanaca i oko 50% ostalih gradjana nisu saglasili sa Zakonom. Legitimno je postaviti pitanje zašto su ljudi promenili mišljenje u predvečerje referenduma? Da je izašlo 850 hiljada glasača (koliko je ustavni cenzus za uspešan referendum), da li bi i onda pola elektorata zaslužilo epitet "nacionalista"?\nU toj (navodno) "ne-nacionalističkoj" družini koja nije glasala, ipak je prednjačila albanska zajednica sa neverovatnim i kristalno čistim procentom od 0% izlaznosti!!! To je veliko "dostignuće" istorije zemlje, ali i rezultat za Ginisovu knjigu rekorda. Teško je verovati da se druge zemlje, naročito one zapadne demokratije ka kojima Makedonija naravno stremi, mogu pohvaliti ovakvom jednoglasnošću građana i navodnoj podršci Zakonu koji je izgledao toliko kontroverzan. Postavlja se pitanje ispravnosti svih nalaza teorije demokratije, po kojoj je demokratija upravo negacija monolitnosti i jednoumlja. Međutim, u Makedoniji je 7. novembra demokratija pobedila kroz apstinenciju, ili obrnuto - izgleda kao da je etnonacionalizam pobeđen kroz neparticipiranje u političkom procesu. U stvari, Makedonija je dokazala da je Bernard Šo i te kako u pravu kada kaže da je demokratija mehanizam koji osigurava da se nama ne upravlja bolje nego što zaslužujemo. U Makedoniji je na delu dokazano da je suspenzija demokratije, tj. "dobrovoljno" odbacivanje mogućnosti da se iskoristi individualno pravo na glasanje, pravo rešenje za sve nagomilane probleme. Naravno, malo se ko usuđuje da javno kaže da je postojao drugi "lek": zastrašivanje građana da će izlaskom na glasanje ili dovesti do nasilja ili izgubiti posao/socijalnu pomoć, garnirano uz američku "šargarepu" koja je pružena u zadnji čas, kroz unilateralnu odluku SAD da se u bilateralnim odnosima koristi ustavno ime zemlje.\nU prvi mah, postreferendumska Makedonija je zaista izgledala drugačije, ukoliko je verovati euforiji domaćih i stranih političkih krugova. Slušajući i gledajući makedonske političare dignutih glava, sticao se utisak da nalazi UNDP o teškoj krizi političkog legitimiteta nisu uopšte bili tačni i da ona u stvari nikada nije postojala; jer, politički legitimitet može biti osporen i ugrožen samo kada su građani - građani, i kada glasno i jasno izražavaju svoje nezadovoljstvo načinom na koji neko u njihovo ime donosi odluke. Ili, obrnuto, ima li boljeg načina da se potvrdi i učvrsti legitimitet vlasti nego da se glasanjem na referendumu podrže vladini predlozi? Onog trenutka kada su makedonski građani ućutali i ostali kod kuće (kako su ih savetovali oni na vlasti, ali i zapadni političari koji to isto nikada ne bi uradili sa svojim građanima u slučaju nacionalnog referenduma), dok su gledali španske i meksikanske TV serije -sve je došlo na svoje mesto: vlast je naglo povratila legitimitet, a bogami i samopouzdanje i aroganciju, međunarodni položaj i ugled zemlje se poboljšao, a predsednik je požurio da reafirmiše ne samo Ohridski dogovor, nego da i sebe promoviše u drugog Trajkovskog. Građani su, naizgled, mogli da ponovo utonu u svoju apatiju i tiho žive životac, ma kakav on bio. Ovoga puta, ipak, opterećen i osećanjem stida...\nMeđutim, samo nedelju dana nakon referenduma desio se neočekivani preokret: makedonski premijer Hari Kostov, koji je mesecima govorio da će u slučaju uspešnog referenduma dati ostavku, maltene je šokirao javnost kada je ostavku podneo onda kada se sve završilo kako je on hteo. Njegovo obrazloženje je poljulalo čitavu novokomponovanu političku idilu: optužio je albanskog koalicionog partnera za korupciju, nepotizam i shvatanje Ohridskog mirovnog procesa kao sredstvo za zapošljavanje ljudi Alija Ahmetija, lidera Albanske demokratske unije za integraciju, a na štetu prioriteta koji proizilaze iz evroatlantske integracijske agende. Verovatno će ovaj čin ostavke premijera jedne zemlje ostati ubeležen u analima onih koji se interesuju za tranzitologiju: premijer je javno priznao (doduše sa neoprostivim zakašnjenjem) sve što su pristalice referenduma govorile mesecima! Koalicija je odmah diskvalifikovala izjave premijera kao mišljenje običnog gradjanina, jer je on odjednom proglašen "privatnim licem"! I pored toga što će želja za vlašću i međunarodni "lepak", još neko vreme, držati koaliciju zajedno, ipak će ostati upamćeno ono što je Kostov naveo kao razlog svoje ostavke: da vlasti ne donose institucionalne odluke, već etno-političke elite sklapaju dogovore, bazirane na korupciji, nepotizmu, ucenama i, što je najvažnije, vodeći računa o etničkim interesima albanske političke elite, pa čak i na štetu prioriteta koje nameće ekonomija ili evroatlantska integracija zemlje. Svejedno, koalicija nastavlja dalje uz svesrdnu podršku međunarodne zajednice, albanski krugovi grade spomenike i memorijale balistima iz Drugog svetskog rata, dok se u selu Kondovu nadomak Skoplja (u stvari, po novom zakonu, Kondovo jeste Skoplje) slobodno šetaju naoružani i uniformis ani ljudi koji sebe nazivaju "narodnom policijom". Makedonija mora biti success story, makar sve podsećalo na početak 2001. godine... U stvari, pitanje je koliko su se stvari promenile u poslednje tri i po godine?\nKada su se 2001. godine pojavili "tamo neki nacionalisti i teroristi", tadašnji generalni sekretar NATO Džordž Robertson je uzbuđeno izjavio da su to ljudi koji umesto glasačkih listića i demokratije više vole metke (thugs and killers who prefer bullets to ballots). Teroristi su uskoro, međutim, postali "borci za ljudska prava", a zatim i političari. Njihova je teza bila da moraju preduzeti vojne akcije kako bi podstakli proces demokratizacije i bolje zaštitili manjinska prava, pa je tako nasilje postalo "katalizator demokratskog političkog procesa". Oni su postali političari i cenjeni članovi vlade, ali izgleda da im ballots (glasački listići) ipak nisu na srcu, ili bar ne u svim situacijama kada treba glasati. Drugim rečima, oni su zadržali pravo da arbitrarno odlučuju kada su glasački listići poželjni i demokratski, a kada nisu. Još važnije je da oni (nekolicina, elita) odlučuju bukvalno u ime cele etničke zajednice, koja ih disciplinovano sluša! A kako i ne bi odlučivali kada su se borili 2001. godine, dok su ostali građani albanske nacionalnosti mahom ostali kod kuće i nisu se potukli sa svojim "slovenskim ugnjetačima".\nMakedonija je prošla kroz teška iskušenja 2001. godine. Etnička makedonska zajednica se bolno i neprijatno suočila sa istinom o laži sa kojom je živela. Prvo bolno saznanje je bilo da zemlja nikada i nije bila oaza mira i da čin stvaranja nezavisne makedonske države nije jednako usrećio sve građane. Čak i oni koji nikada sebe nisu smatrali nacionalistima su, ipak, morali javno priznati da je toliko hvaljena multietnička demokratija više prazna floskula nego realnost. Mnogi su žalili što nije uspelo nastojanje da se nasilje prevenira izgradnjom snažnijeg temelja društva, koje bi onda lakše odolelo nekim "dođošima" iz Švajcarske, sa Kosova i sl. koji su "intenzivirali" demokratiju oružjem. Uprkos svemu, Makedonija je srećom ostala sinonim za "konflikt sa najmanjim brojem žrtava" i "najnamešteniji konflikt" na tlu SFRJ, osim slovenačkog. Tada je, naime, polovina makedonskih specijalaca uzela bolovanje. Supruge su krile svoje muževe tokom mobilizacije, sve dok nisu čuli da će država platiti nadoknadu (najveći broj ovih rezervista nije imao posao niti mogućnost da prehrani porodice, jer im ta ista država nije omogućila da pošteno zarade za život; ali, kada ih je "domovina" pozvala da je brane i uz to platila nadoknadu - tada su se odazvali.) Ipak, građani su ostali nemilitantni i nisu se potukli sa svojim komšijama Albancima, kao što se i većina Albanaca u Strugi, Gostivaru, Skoplju ili Kumanovu nije prihvatila oružja. Ipak, brojni Makedonci osećali su se poraženi u nečemu što se teško moglo nazvati ratom ili međuetničkim sukobom; ali ipak, ostali su ljudskost, tolerancija i osnova da se situacija postepeno prevazidje tako što će ljudi nastaviti da žive kao komšije.\nAli danas, mnogi postaju cinici, pa otvoreno kažu: taj isti miroljubivi narod se uplašio - glasanja! Uplašio se demokratije, pa nije izašao da glasa, makar da da podršku novom zakonu, ako mu je on bio toliko srcu drag. Oni koji su glasali bili su javno prebrojani i prokazani, pa čak i oni koji su bili za referendum (a nisu agitovali za njega). Za njih, čini se, neće biti amnestije kakvu su dobili oni koji su se prihvatili oružja 2001. godine. Celokupna fragilna piramida vlasti i održanje (makar i prividnog) mira mogu biti ugroženi pojavom Građanina i revitalizacijom građanske demokratije. Sistem koji se bazira na nekonzistentnom modelu konsocijalne demokratije ne ispunjava uslove za uspešno funkcionisanje, onako kako to navodi Liphard. Tako, svako pozivanje na liberalnu demokratiju zasnovanu na građanima i na odnosu građanin-vlast, direktno narušava model odnosa između etničkih tabora i njihovih lidera. Definitivno, 7. novembra 2004. godine mnogi su shvatili da pripadaju jednoj manjini - građanima koji ne žele da ih utabore u etničke torove i koji nisu zaštićeni nikakvim ustavnim garancijama.\nNa prvi pogled se može zaključiti da je insistiranje na građanskoj demokratiji u Makedoniji ne samo donkihotovski, nego i opasan čin. Neki smatraju da je neuspeh referenduma spasio Makedoniju od novog konflikta, a da su oni koji su podržavali referendum, s principijelnih i demokratskih pozicija, imali više sreće nego pameti. Ma koliko zvučalo cinično, u ovom stavu ima i malo istine. Jer, pozivanje na građane i demokratiju u društvu čije se (pri)mir(je) bazira na dogovoru (besi?) elita, a ne retko i na ucenama (koje su poduprte pretnjom upotrebe nasilja), jeste isto što i pozivanje na revoluciju, promenu ustavnog poretka i državnog prevrata!! Sada, kada referendum nije uspeo, nestalo je i prave i istinske opasnosti da se nešto dramatično promeni, jer bez građana neće ni biti promene. I dalje na sceni dominiraju (pod svetlima ili u senci) dobri stari akteri: političari, etnički lideri i vojne strukture. Kao što je premijer Kostov neočekivano podneo ostavku kada referendum nije uspeo, tako su se i naoružane formacije UČK pojavile i paradiraju sada kada ne postoji "opasnost" od referenduma. Postojanje političke stabilnosti, demokratije i mira u Makedoniji nije nešto što se može lako dijagnosticirati - to je nešto što se zavisno od potrebe može stvoriti ili relativizovati. Zato, Makedonija i dalje ostaje talac čudne klackalice na kojoj se mir i demokratija smenjuju, a ipak i mir i demokratija ostaju prividni kao fatamorgana.


Akcija uređenja objekata u NP „Sutjeska“ | 058.ba\nAkcija uređenja objekata u NP „Sutjeska“\nRadio Foča - Radmila Đević - 08. decembra 2015.\t058.ba\nFOČA – Uređenjem više objekata na prostoru NP „Sutjeska“ počela je jesenja akcija čišćenja koju sprovode radnici ove javne ustanove sa ciljem da se devastirani objekti najstarijeg nacionalnog parka u BiH zaštite od daljeg propadanja.\nVršila dužnosti direktora NP „Sutjeska“ Dejan Pavlović kaže da je ovo prvi put da su se radnici Parka, na ovaj način, okupili i pristupili uređenju okoline.\n-Jedna grupa radnika uređivala je prostor oko Muzeja, a druga prostor gdje se nekada nalazila Titova vila. Uklonjeno je rastinje, drveće i kompletno uređen taj dio. Drugi dio akcije nastaviće se narednih dana na drugim lokacijama, u skladu sa vremenskim prilikama – rekao je Pavlović.\nPavlović je istakao da je u vraćanju starog sjaja Sutjesci neophodna pomoć Vlade RS. Snažniju podršku očekuju u narednoj godini.


Fejsbuk obrisao više govora mržnje u ovoj godini | Nova Ekonomija\nFejsbuk obrisao više govora mržnje u ovoj godini\nU prvom kvartalu ove godine na Fejsbuku je uklonjeno 9,6 miliona postova zbog govora mržnje, mnogo više nego u istom periodu 2019. kada ih je bilo četiri miliona manje, preneo je portal fastcompany.com. Do tih rezultata došlo se značajnim poboljšanjem u sistemima koji su zasnovani na veštčkoj inteligenciji, a koriste se za praćenje i smanjenje te problematične pojave na poznatoj društvenoj mreži, navodi se u izveštaju Fejsbuka.\nRezultati su navedeni njihovom u izveštaju o tim aktivnostima koji može da se pronađe na sledećem linku, objavljenom početkom meseca https://transparency.facebook.com/community-standards-enforcement#instagram-hate-speech.\nNa konferenciji za novinare, osnivač Fejsbuka, Mark Zukeberg izjavio je da se kompanija mnogo više oslanja na automatski sistem praćenja sadržaja od početka marta, kada je većina moderatora otišla kući u samoizolaciju. Uz pomoć tog sistema trenutno se otkrije 90 odsto postova sa govorom mržnje na Fejsbukovoj platformi, pre nego što ih prijave korisnici.\nZukeberg je rekao i da se trenutno radi na tome da moderatiori mogu bezbedno, od svoje kuće, da prate sadržaje korisnika, ali je dodao da kompaniju očekuje još puno posla, jer mašine u kontroli ne mogu potpuno da zamene ljude.\n"Naša efikasnost je sigurno prouzrokovana time što smo imali manje ljudske kontrole tokom pandemije COVID-a 19 i zbog toga očekujemo više grešaka dok se ne vratimo na staro", naveo je on.\nKompanija se takođe bori i protiv dezinformacija u vezi sa korona virusom.\n"Fejsbuk i Instagram morali su da se suprotstave ljudima koji su promovisali lažne terapije i lažne testove zagovarajući ih da su protiv širenja virusa, dovodeći ostale u zabludu i koristeći pandemiju za zaradu, nudeći maske i ostala sredstva za zaštitu po većim cenama", rekla je Monika Bikert, iz sektora za politiku sadržaja na Fejsbuku.\nFejsbuk je saopštio i da je razvio novi računarski sistem detekcije, dizajniran da tu društvenu mrežu, sa idejom da je čisti od problematičnog sadržaja, ocenjuje koliko su oni pouzdani, da ih označi kao potencijalne viruse ili da ih potpuno izbriše.\nDeset načina za objektivizaciju postova\nFejsbukov Izveštaj o transparentnosti obuhvata deset vrsta uvredljivog sadržaja, kao što su nudizam, zlostavljanje, lažni profili, mržnja i terorizam na Fejsbuku i osam sličnih kategorija na Instagramu.\nKompanija koristi tri ključne metode u merenju njihove efikasnosti u ukljanjanju govora mržnje i ostalog problematičnog sadržaja. Poručuju da im je najvažnija prevencija, kao i to da li je i koliko puta neki korisnik bio izložen sadržajima koji nisu u skladu sa pravilima Fejsbuka.\nMark Zakeberg je poručio da u njegovoj kompaniji stručnjaci nisu povili glavu pred nevoljama tokom pandemije, mada analitičari ocenjuju kako je novac zarađen tokom uspešnih u njegovoj kompaniji svakako mogao da se iskoristi za to da spremniji dočekaju probleme izazvane pandemijom.\nKako primećuju, Fejsbuk je do sada uglavnom radilo samo na razvoju sistema veštačke inteligencije koji sprečava govor mržnje.\nFejsbuk će svojim zaposlenima dozvoliti rad od kuće do kraja godine\nFejsbuk osniva poseban nadzorni odbor za sadržaj\nFejsbuk uvodi video konferencije


Doniranje oduzete robe čeka zeleno svjetlo ministara | Republika Srpska\nNaslovna Bosna i Hercegovina Doniranje oduzete robe čeka zeleno svjetlo ministara\nDoniranje oduzete robe čeka zeleno svjetlo ministara\nUprava za indirektno oporezivanje (UIO) BiH u svojim skladištima čuva oduzetu robu vrijednu 12,74 miliona maraka, a u proceduru će uskoro biti upućena odluka koja će omogućiti da dio zaplijenjenih stvari bude doniran.\nPodaci iz Uprave pokazuju da je među robom i ona koja je pravosnažno oduzeta i čija je vrijednost 7,84 miliona KM i koja čeka pravnu osnovu za raspodjelu.\nU UIO su potvrdili da je gotov nacrt odluke o procedurama i kriterijumima za doniranje robe koja je oduzeta, zaplijenjena ili ustupljena Upravi, ali dodaju da oni nisu nadležni da odrede krajnjeg korisnika. Zbog toga je Savjetu ministara dostavljen prijedlog za održavanje sastanka predstavnika UIO i Savjeta ministara BiH na kojem bi pokušali pronaći rješenje za doniranje robe.\n– Prema odluci, korisnicima koje odredi Savjet ministara BiH bila bi donirana roba koja je pravosnažno oduzeta, zaplijenjena ili ustupljena Upravi, a nije prodata na javnim aukcijama i direktnoj prodaji, a za koju korisnici pokažu interesovanje – kazao je načelnik Odjeljenja za komunikacije UIO Ratko Kovačević.\nUprava, pojasnio je Kovačević, nakon pravosnažne sudske odluke koja odlučuje o sudbini privremeno oduzete robe, istu prodaje, uništava ili ustupa, u zavisnosti od odluke suda, a ne može uticati na dužinu trajanja sudskog postupka u kojem se odlučuje o sudbini privremeno oduzete robe.\n– Kada je u pitanju lako kvarljiva roba (stoka, voće, povrće, svježe cvijeće i slično), prodaja kreće odmah nakon naredbe suda ili drugog akta o prodaji, s ciljem sprečavanja propadanja – kazao je Kovačević.\nDio planova UIO u vezi sa oduzetom robom početkom mjeseca je bio pred članovima Komisije za spoljnu trgovinu i carine u Predstavničkom domu Parlamenta BiH. U informaciji je bilo navedeno da je dom predložio da Savjet ministara BiH u saradnji sa Upravom, najduže u roku od šest mjeseci, izradi pravilnik o raspolaganju oduzetom robom. Odgovor iz Uprave, na taj raniji zaključak Predstavničkog doma, bio je da je u toku izrada odluke o procedurama i kriterijumima za doniranje robe koja je oduzeta, zaplijenjena ili ustupljena UIO i da je njeno donošenje uvršćeno u godišnji program rada Uprave za 2018. godinu.\nČlanovi komisije su, nakon rasprave, informaciju vratili Upravi na doradu i zatražili da u roku od tri mjeseca budu dostavljeni novi odgovori.\nPredsjedavajući Komisije Šemsudin Mehmedović (SDA) upozorio je da zbog nepostojanja pravilnika dio proizvoda, među kojima je i hrana, propada ili se uništava, a nekome bi dobro došli.\nNa propadanje robe u UIO i nemogućnost njenog doniranja upozorila je još prije četiri godine Kancelarija za reviziju institucija BiH u reviziji učinka „Upravljanje robom oduzetom u carinskim postupcima“. U izvještaju je navedeno da do tada, a od kada je osnovan UIO, nije sproveden nijedan postupak doniranja oduzete robe u potpunosti, te da Uprava ne može sama da definiše i sprovede taj proces.\nVeliki problem godinama predstavljaju oduzeta vozila, koja su propala u skladištima UIO. U Upravi su kazali da su Savjetu ministara dostavili nacrt zaključka kojim bi bilo riješeno pitanje pravosnažno oduzetih vozila, a koja ne ispunjavaju uslove za stavljanje u slobodan promet.


NIS okupio izvođače sa ciljem unapređenja bezbednosti na radu | NIS\nNIS > Presscentar > Vesti > NIS okupio izvođače sa ciljem unapređenja bezbednosti na radu\nNIS okupio izvođače sa ciljem unapređenja bezbednosti na radu\nU Poslovnom centru NIS-a u Novom Sadu održan je „HSE Forum 2019“. Reč je o tradicionalnom skupu koji se održava već 11- put po redu, a posvećen je podizanju svesti o bezbednosti na svim lokacijama kompanije i zajedničkom radu na primeni HSE pravila u praksi. Događaj je održan pod sloganom „Sigurnim koracima u budućnost“, a okupio je brojne kompanije koje su u NIS-u angažovane kao izvođači radova.\nOtvarajući skup, Genadij Ljubin, prvi zamenik generalnog direktora NIS-a i direktor Bloka istraživanje i proizvodnja je istakao:\n„HSE nije samo zbornik pravila, skup standarda i uputstava, to je životna filozofija i kultura poslovanja naše kompanije. Glavni resurs kompanije su ljudi, bezbednost i zdravlje zaposlenih, a naš prioritet je postizanje efikasnih rezultata uz bezbedno obavljanje posla. „Gasprom njeft“ je postavio važan strateški cilj – „cilj-nula“ , koji obuhvata nula incidenata, nula povreda na radu i profesionalnih bolesti, kome se i mi iz NIS-a sigurnim koracima približavamo. Zauzimajući lidersku poziciju u oblasti pitanja bezbednosti, mi preuzimamo na sebe odgovornost da pomognemo našim partnerima u razvijanju kulture bezbednosti“.\nPrema rečima Ulriha Pebala, direktora Funkcije za HSE, implementacija programa „Stepenice“ je veoma značajna u cilju unapređenja procesa upravljanja izvođačima:


Militarizacija policije RS kao mač i štit aktuelne vlasti\nPripadnici MUP-a RS obezbjeđuju zgradu Narodne skupštine Republike Srpske, Banjaluka\nVlada Republike Srpske (RS) naredne godine u Banjaluci planira početi izgradnju centra za obuku policajaca. Izgradnja ovog centra planira se na prostoru nekadašnje kasarne Zalužani kod Banjaluke.\n"U vlasništvu MUP-a (Ministarstvo unutrašnjih poslova RS) je 55 hektara zemljišta gdje ćemo da smjestimo buduće naše organizacione jedinice, između ostalog, Specijalnu jedinicu policije, Jedinicu za podršku, Upravu za pratnju i obezbjeđenje, Upravu za borbu protiv terorizma i ekstremizma, Upravu za organizovani i teški kriminalitet", objasnio je Dragan Lukač, ministar unutrašnjih poslova RS.\nCilj ovog ambicioznog projekta je da ovdje bude smješten jedan na najsavremenijih centara za obuku policajaca u regionu, izjavila je predsjednica Vlade RS Željka Cvijanović prilikom nedavne posjete napuštenoj kasarni Zalužani.\n"Najvažnije je da će pripadnici MUP-a dobit jedan ovakav centar. U bezbjednosnom smislu svakako je važno da RS raspolaže jednim ovakvim centrom", kazala je Cvijanović.\nPrema riječima predsjednika RS Milorada Dodika, očuvanje bezbjednosti ovog bosanskohercegovačkog entiteta prioritet je u vremenu nestabilnih regionalnih i globalnih odnosa.\n"Već je poznato da se određena sposobnost diže nabavkom oružja i opreme koji su neophodni policiji. Želimo da budemo dio antiterorističke koalicije, jer je terorizam velika prijetnja za Bosnu i Hercegovinu, o čemu se u Federaciji BiH ne bave mnogo", istakao je Dodik.\nSamo prošle godine državne institucije odobrile su Ministarstvu unutrašnjih poslova RS uvoz 50 komada automatskih pušaka i 500.000 komada puščane municije.\nPuške su kupljene od firme "Zastava oružje", a puščanu municiju od "Prvog partizana" iz Srbije.\nMinistar Lukač izjavio je da će u centru za obuku, pored rekonstrukcije starih zapuštenih objekata, biti izgrađeni i novi objekti.\n"Vlada Republike Srpske je usvojila informaciju nakon uvida kojeg je izvršila naša Direkcija za obnovu i razvoj iz Ministarstva za prostorno uređenje. Sad ćemo tražiti od NSRS (Narodna skupština Republike Srpske) kredit od oko 6,5 milona za adaptaciju i sanaciju ovih ovdje objekata", naglasio je Lukač.\nU podršku za novi kredit entiteskog parlamenta u Vladi RS ne sumnjaju, a premijerka Cvijanović očekuje da će najveći dio posla oko izgradnje centra za obuku policije biti obavljen već u 2017. godini.\nBanjalučki novinar Željko Raljić mišljenja je da aktuelna vlast postepenu militarizaciju MUP-a uvodi ne zbog straha od terorizma, već od reakcije građana na sve teže socijalno stanje.\n"Vlast u RS predvođena SNSD-om (Savez nezavisnih socijaldemokrata) ima namjeru da se pripremi za pokazivanje mišića. A, ovo insistiranje na dodatnom broju policajaca i boljoj obuci i opremljenosti na postojeće stanje ništa drugo ne govori nego da će u budućnosti policija biti štit i mač aktuelne vlasti", smatra Raljić.\nSaglasnost za uvoz oružja i vojne opreme inače daju Ministarstvo sigurnosti BiH, Ministarstvo vanjske trgovine i ekonomskih odnosa BiH, te državno Ministarstvo odbrane.\nU aprilu ove godine predstavnici MUP-a RS i MUP-a Ruske Federacije ocijenili su uspješnom saradnju u vidu obuke pripadnika Specijalne jedinice policije RS u Rusiji, ali i dolaska instruktora MUP-a Ruske Federacije u RS radi obučavanja pripadnika MUP-a tog bh. entiteta.\nMinistar Dragan Lukač tada je izjavio da se radi o nastavku prošlogodišnjih razgovora, kada je potpisan protokol o saradnji u Moskvi, te da je dogovarana i "obuka specijalaca RS u nekoj od specijalnih jedinica Rusije".\nU februaru ove godine Lukač je najavio i mogućnost nabavke oružja iz Rusije.\n(RSE/Video: Sastanak šefova policije RS i Rusije, Banjaluka, april 2016.)\nSastanak šefova policija RS i Moskve\nPutinove simpatije ne rešavaju Dodikove probleme


Počela prodaja ulaznica za Predstavu! Visokoin.com\nPočela prodaja ulaznica za Predstavu!\nOd danas je počela zvanična prodaja ulaznica za Predstavu teatarske scene Udruženja mladih ljubitelja scenskih umjetnosti „Confero“. Obzirom da vlada veliki interes za prvo reprizno igranje ove predstave, koja će se odigrati u prostoru diskoteke Puls, u četvrtak 7. juna, sa početkom u 20h, savjetujemo cijenjenu publiku da na vrijeme kupe ulaznicu za ovu prelijepu komediju, koju će za vas izvesti naši mladi amaterski glumci. Prodajni štad bit će postavljen svakog dana do početka igranja predstave ispred prostorija Udruženja, u ulici Alije Iztebegovića, kod Vizije, u terminu od 11h do 13h.\nNadamo se da će ovakav vid teatra zaživiti u našem gradu, te da ćemo osim klasične scene koja se njeguje već 60. godina u Visokom, imati i kvalitetnu kamernu scenu, što je i cilj ovog igranja.\nOsim toga, ovo je drugi korak u pristupnom procesu u Ypal organizaciju našeg Udruženja i promocije dramskog odgoja i edukacije, tako da će na isti dan, u 16h i 18h biti odigrane predstave i za učenike osnovnih škola sa područja naše Općine.\nConfero se pobrinuo i da cijena povratne karte bude pristupačna i realna, tako da će za učenike osnovnih škola sa područja Gračanice, Buka i Moštra cijena gledanja predstave i povratne karte iznositi svega 3 KM.\nŽelimo pokazati kako se teatrom ljudi mogu ujediniti i prihvatati međusobne razlike, kao i to da je dramski odgoj jedan od ključnih faktora za odrastanje zdravih jedinki društva.


Predsednik Mirović primio ambasadora SAD Kajla Skata – BALKAN TV NOVI SAD\n[ 20/05/2022 ] PRIVREMENA IZMENA REŽIMA SAOBRAĆAJA ZA 21. I 22. MAJ U KOVILJU\tServisne informacije\nHomePolitikaPredsednik Mirović primio ambasadora SAD Kajla Skata\nPredsednik Pokrajinske vlade Igor Mirović i ambasador Sjedinjenih Američkih Država Kajl Skat ocenili su prilikom današnjeg susreta da je u proteklom periodu urađeno mnogo na osnaživanju veza između naša dva naroda.\nNastavljamo saradnju posebno u oblastima turizma, poljoprivrede, kao i u povezivanju mladih putem sporta i naših univerziteta, kazao je predsednik Mirović.\nPokrajinska vlada, dodao je predsednik Mirović podržaće realizaciju filmskog projekta o operaciji „Halijard“, najvećoj akciji spasavanja američkih pilota u Drugom svetskom ratu koja je izvedena u Srbiji.\nVeoma smo zadovoljni saradnjom koju imamo sa AP Vojvodinom, naši privrednici uspešno posluju u vašoj pokrajini, kazao je ambasador Skat i istakao je da Američki kutak u Novom Sadu jedan od najaktivnijih.\nZbog održavanja biciklističke trke „Trofej sajamskih gradova“, određuje se privremena zabrana odvijanja saobraćaja u ulicama: Duška Vickova, Manastirski put i [...]\nŽENEVA – Svetska zdravstvena organizacija (SZO) saopštila je danas da je odobrila upotrebu vakcine protiv korona virusa koju je napravila [...]


SDA: Da li su se načelnici Trojke u tajnosti preko reda vakcinisali kao i Vlada – Vijesti Online\nSDA: Da li su se načelnici Trojke u tajnosti preko reda vakcinisali kao i Vlada\nby Vijesti Online 19/08/2021, 16:43 1.6k Views\nNakon što su pod pritiskom javnosti premijer Vlade KS Edin Forto i njegovi ministri priznali da su se u tajnosti vakcinisali preko reda, i to neki od njih u svojim kancelarijama birajući vakcine koje su preporučene onkološkim pacijentima, nove informacije govore da su se i načelnici tzv. Trojke u Sarajevu vakcinisali prije građana, navode iz Kantonalnog odbora SDA Sarajevo.\n“Očito je afera vakcinisanja preko reda u Sarajevu mnogo veća od onog što je javnost sumnjala i uključuje većinu kadrova Trojke kao i članove njihovih porodica i prijatelje. Smatramo sramnim da vlast u Sarajevu proces vakcinacije vodi elitistički i tajno favorizujući svoje ministre, načelnike, saradnike, prijatelje, drugove i podobne ‘nezavisne analitičare’ a na štetu građana od kojih su neki i onkološki pacijenti. Jesu li ovoj vlasti životi premijera, ministara i načelnika važniji od života građana i pripadnika rizičnih skupina?”, pitaju se iz KO SDA Sarajevo.\nPozvali su načelnike Trojke u Sarajevu da odgovore jesu li se u tajnosti i preko reda vakcinisali prije građana i rizičnih skupina.\n“Također, pozivamo načelnika općine Novo Sarajevo Hasana Tanovića da odgovori je li u svojoj privatnoj ordinaciji Pfizerom vakcinisao i svoje prijatelje i drugove. Ukoliko se navedene informacije pokažu tačnim ostavke i krivična odgovornost je najmanje što javnost i građani Sarajeva očekuju”, navode iz SDA.


Penzioner zarađuje veliku sum: Honorar Saše Popovića 5.000 eura po emisiji\n[ 3 prosinca, 2020 ] KRISTIJAN IZVAĆARIO MAJU MARINKOVIĆ ZA MEDALJU, a onda krenuo da je uhvati DOLE – JANJUŠ IZGORIO OD MUKE\tRijaliti\n[ 3 prosinca, 2020 ] STVARI SU SE ZAKOMPLIKOVALE: Marko Miljković iskreno o odnosu sa Lunom: IMA PREVIŠE PROHTJEVA\tRijaliti\n[ 3 prosinca, 2020 ] Boli me k***c za tvoju porodicu: Maja ud*rila Janjuša tamo gde najviše boli, on joj zap**etio\tRijaliti\n[ 3 prosinca, 2020 ] Nastao ha*s: Bivši zadrugar završio na infuziji\tRijaliti\n[ 3 prosinca, 2020 ] Gagi Đogani promenio zanimanje: Kćerka mu je prva klijentkinja\tRijaliti\nHomeMuzikaPenzioner zarađuje veliku sum: Honorar Saše Popovića 5.000 eura po emisiji\n15 srpnja, 2020 eksplozija Muzika 0\nProcurili detalji o „Zvezdama Granda“.\nOdskora zvanično penzioner, ali i honorarac Saša Popović, otkako je jednoj stranoj kompaniji prodao svoj udio u “Grandu”, prima platu u iznosu od 200.000 eura godišnje, navodi neimenovani izvor za medije.\nNjegovo angažovanje u “Zvezdama Granda” po emisiji, navodi se, košta 5.000 eura – što znači da će Popović samo u ovom mjesecu, u kom će se prikazati pet emisija, prihodovati 25.000 eura, što bi poželio svaki penzioner.\nSaša se sada, inače, vodi kao specijalni savjetnik zadužen za “Zvezde Granda”, u čije je snimanje detaljno uključen.\nOn je i dalje maksimalno posvećen osmišljavanju koncepta emisije, kandidatima, organizaciji svega u vezi sa produkcijom, te žiriju, njegovom sastavu, i balansiranju među članovima.\nOvaj “dil” na koji je Popović pristao odnosi se zapravo na devet mjeseci njegovog honorarnog rada u “Zvezdama Granda”, kada se emisija premijerno emituje, dok su jul, august i septembar rezervisani za odmor.\nNovac koji Popović zarađuje ne treba da čudi ako se zna koliko su “Zvezde Granda” gledane. Svakako, kao generalni direktor “Grand produkcije” zarađivao je znatno više nego sada, ali rješio je da ipak uspori tempo, pa od početka ove godine više nije na toj funkciji.\n-Sve što se tiče poslovnih poduhvata Saše Popovića i “Grand produkcije” može samo da se komentariše, ali ne i ono što se tiče njegovih privatnih stvari- glasio je kratak odgovor službe za odnose s javnošću.\nDuško Tošić napustio Srbiju: Otišao iz porodičnog doma – kćerke plaču, grle ga! A Karleuše nema\nMia Borislavljević objavila fotku sa sestrom: Liče ko jaje jajetu\nKRISTIJAN IZVAĆARIO MAJU MARINKOVIĆ ZA MEDALJU, a onda krenuo da je uhvati DOLE – JANJUŠ IZGORIO OD MUKE\n3 prosinca, 2020 0\nSTVARI SU SE ZAKOMPLIKOVALE: Marko Miljković iskreno o odnosu sa Lunom: IMA PREVIŠE PROHTJEVA\nBoli me k***c za tvoju porodicu: Maja ud*rila Janjuša tamo gde najviše boli, on joj zap**etio\nNastao ha*s: Bivši zadrugar završio na infuziji\nGagi Đogani promenio zanimanje: Kćerka mu je prva klijentkinja


Partnerstvo kompanije Infostud i korporacije Daily Mail and General Trust Partnerstvo kompanije Infostud i korporacije Daily Mail and General Trust – Personal magazin\nNorthcliffe International, filijala međunarodne korporacije Daily Mail and General Trust, postao je strateški partner Infostuda, stekavši vlasništvo nad 25% ove domaće Internet kompanije. Cilj povezivanja jeste zajednički razvoj i jačanje Internet tržišta u Srbiji, a Infostud će nastaviti da vodi tim njegovih osnivača, koji su zadržali vlasništvo nad 75% kompanije.\nInfostud vodi sajtove o zapošljavanju, obuci i obrazovanju u Srbiji, koji su tokom prošle godine imali skoro 12 miliona poseta. Sajt www.infostud.com se nalazi među najposećenijim domaćim sajtovima u zemlji, a poslovi.infostud.com su najposećeniji sajt za zapošljavanje, preko koga je do sada radnike tražilo preko tri i po hiljade firmi.\n„Daily Mail je korporacija koja ima iskustvo u upravljanju velikim brojem sajtova i drugih medija širom sveta, što je bitan razlog zbog kog smo se odlučili da uđemo u partnerstvo. Osetili smo da oni zaista veruju u Infostud, da dele našu viziju o širenju poslovanja, te da je reč o kompaniji sa kojom možemo da uspostavimo dobar ljudski i partnerski odnos“, kaže Branislava Gajić, direktor Infostuda.\nDaily Mail and General Trust u svom okrilju ima 150 kompanija, u Evropi, SAD i Australiji. Ulaganje u Infostud je u skladu sa strategijom Northcliffe International-a za širenje u oblasti Internet poslovanja, posebno u oglašavanju poslova, a partnerstvo je ostvareno kroz njihovu mađarsku ispostavu Lapcom kft .\n“Mi smo vrlo zadovoljni razvojem Infostuda poslednjih godina. Impresionirani smo kvalitetom njegovog menadžmenta i čvrsto verujemo će kroz partnerstvo Infostud moći brže da napreduje u Srbiji i da će postati jak oslonac našeg poslovanja u regiji”, kaže Ištvan Samer, izvršni direktor Northcliffe International.\nNorthcliffe International je i vlasnik najposećenijeg sajta za zapošljavanje u Hrvatskoj, www.moj-posao.net, sa kojim je Infostud prošle godine uspostavio saradnju na polju zapošljavanja u regionu, kao i sajtova za zapošljavanje u Slovačkoj, Mađarskoj i drugim zemljama.\nPartnerstvo kompanije Infostud i korporacije Daily Mail and General Trust was last modified: March 5th, 2008 by Redakcija\nABC oditovani podaci o print čitanosti i online posećenosti u Britaniji


“Upotreba Vojske Srbije u ovom trenutku je jedna od opcija na stolu” – Bh-index\n05/12/2018 05/12/2018 by Tanjug\nBrnabić je istakla i da će Beograd apelovati na, prije svega, stalne članice SB UN, jer ni po jednom međunarodnom sporazumu ne postoji opcija da tzv. Kosovo, odnosno privremene institucije samouprave u Prištini, formiraju sopstvenu vojsku.\nPredsjednica Vlade Ana Brnabić nije željela da komentariše medijske navode da Amerikanci šalju oružje u Albaniju, koja je navodno namijenjenjo vojsci Kosova, ističući da je to ozbiljna tema i da se nada da će biti dovoljno razuma na strani SAD.\nOna je istakla da se slaže sa predsjednikom Aleksandrom Vučićem u ocjeni da formiranje vojske Kosova znači da će Sbrija biti u ćorsokaku i da zbog toga još jednom apeluje „da se prizovu razumu”. Kazala je da bi sve evropske lidere upitala šta bi radili da su na njenom mjestu.\nPremijerka je istakla da je Srbija ulagala u podizanje odbrambenih kapaciteta, vojske i policije, jer su bili devastirani, zato što smo vojno neutralna zemlja, ali i zato što, kada neko zna da smo i u tom smislu jaki i sposobni, onda je to argument više da moraju da sjednu i razgovaraju o kompromisu.\n„Nadam se da nikada nećemo morati to da upotrijebimo, ali nažalost mislim da je to u ovom trenutku jedna od opcija na stolu. Ne možemo da gledamo kako neko sprovodi novo etničko čišćenje, nove Oluje i ako Edi Rama na njih poziva”, rekla je Brnabić.\n„Ni po jednom. U tom slučaju, oni koji su dali mandat Unmiku, Euleksu, Kforu, moraju da se umiješaju i da kažu – ako vi nećete da poštujete sopstvena akta, morate da poštujete ono što smo vam mi dali kao mandat, da pozovu Prištinu na poštovanje sporazuma”, rekla je predsjednica vlade a prenosi Tanjug.\nAmerička agencija AP prenijela je da je premijerka Srbije Ana Brnabić izjavila da formiranje kosovske vojske može pokrenuti oružanu intervenciju Srbije u južnoj srpskoj Pokrajini, ali da se nada da Srbija to neće nikada uraditi, uz ocjenu da je to do sada najotvorenije upozorenje od porasta tenzija između Beograda i Prištine.\nAgencija ocenjuje i da bi oružana intervencija Srbije na Kosovu izazvala direktne sukobe sa mirovnom misijom predvođene NATO-om koja je tamo stacionirana. Kako se navodi kosovski parlament će 14. decembra glasati o transformaciji bezbjednosnih snaga u redovnu vojsku.


N. Aj. / Antena M 26.01.2021\nPOTPISAN PREDUGOVOR Ministrica zdravstva Crne Gore: Bit će isporučeno 150 hiljada doza kineske vakcine\nMinistrica zdravstva Crne Gore Jelena Borovinić-Bojović\nCrnoj Gori bit će isporučeno 150 hiljada doza kineske vakcine, kazala je ministrica zdravlja Jelena Borovinić-Bojović, navodeći da je sa Kinezima već potpisan predugovor o nabavci.\nOna je na pitanje novinara da li je i kada potpisan ugovor sa kineskim proizvođačem, odgovorila da je predugovor direktno potpisan sa farmaceutskom kampanijom "Sinophram", odnosno sa njihovom centralom u Pekingu.\n- Predugovor je potpisan i dogovorene su doze, 150 hiljada doza vakcina "Sinophram" stići će u Crnu Goru - navela je Borovinić-Bojović.\nDodala je da je osigurana diplomatska saglasnost i da imaju odgovor iz ambasade Kine.\nBorovinić-Bojović je ponovila da je okviru COVAX inicijative odavno obezbijeđen odgovarajući broj vakcina i potpuno, kako je navela, jasno da ta inicijativa ide svojim tokom.\nVakcinacija početkom februara\n- Mi ćemo sigurno dobiti one vakcine koje su dogovorene kroz COVAX inicijativu - poručila je Borovinić-Bojović.\n- Sa "Pfizerom" je ugovor u finanalnoj fazi, jer sklapanje ugovora podrazumijeva nekoliko faza od kojih je svaka pojedinačno važna - pojasnila je Borovinić-Bojović.\nPonovila da je u decembru prošle godine kazala da će dati sve od sebe da vakcinacija u Crnoj Gori počne krajem januara odnosno početkom februara.\n- I dalje ostajem u tim okvirima. Ne mogu da kažem tačan datum počinjanja, ali ono što mogu sa sigurnošću da kažem jeste da je akcioni plan pripremljen i da je sve spremno za započinjanje vakcinacije - kazala je Borovinić-Bojović.\nNa pitanje zbog čega je odbijena donacija vlasnika Adriatic propertisa i Universal Capital Banke Petrosa Statisa, koja bi nakon uvoza morala biti provjerena, Borovinić-Bojović je odgovorila da je dogovoreno da svaka nabavka vakcine ide direktnim bilateralnim odnosima sa proizvođačima, odnosno sa zemljama iz koje dolaze vakcine.\n- Svaki drugi vid nabavke vakcine ili donacije ili bilo koji drugi vid dolaska vakcine u Crnu Goru zahtijeva dodatno provjeravanje, odnosno poseban oprez - navela je Borovinić-Bojović.\nOna je podsjetila da je WHO upozorio da svaka država mora da bude veoma oprezna kada je u pitanju donacija vakcina nekim drugim alternativnim putem.\n- Mi smo imali i različite druge ponude ovakve vrste za nabavku vakcina, ali smo se upravo zbog toga što želimo da ona bude provjerena, kvalitetna, opredijelili da vakcine dolaze u Crnu Goru direktnim konekcijama i međunarodnim bileteralnim ugovorima - pojasnila je Borovinić-Bojović.\nOna je dodala da vakcine osim što bi bile provjerene po svom kvalitetu, to bi podrazumijevali provjeru i samog načina nabavke.\nKomentarišući novi soj koronavirusa koji se pojavio u Srbiji, Borović-Bojović je poručila da je poštovanje svih preporučenih mjera zaštita i od novog soja virusa.\n26.01.2021 u 15:45\n26.01.2021 u 15:16\nKoronavirus Crna Gora Vakcine Kina


Načelnik Ćosić obišao korisnike plasteničke proizvodnje | Trebevic.net\nNačelnik Ćosić obišao korisnike plasteničke proizvodnje\nFoto izvor: opstinains\nNačelnik opštine Istočno Novo Sarajevo Ljubiša Ćosić i načelnik Odjeljenja za privredu i društvene djelatnosti Igor Đokanović, obišli su danas korisnike plasteničke proizvodnje iz Programa za razvoj poljoprivrede za 2017. godinu.\nDrugu godinu za redom, opština Istočno Novo Sarajevo podržava razvoj plasteničke proizvodnje na području naše opštine, tačnije razvoj plasteničke proizvodnje kod pojedinačnih domaćinstava.\nVrijednost sedam plastenika površine 100 metara kvadratnih i sedam plastenika od 50 metara kvadratnih jeste 26.000 KM, čime je opština Istočno Novo Sarajevo ove godine direktno podržala poljoprivredne proizvođače, dodijelivši im putem programa plastenike.\n„Zajedno sa poljoprivrednom zadrugom „Saradnja“, uspjeli smo da sufinansiramo sa dodatnih 7.000 KM njihovu podjelu deset novih plastenika“, rekao je načelnik Ćosić.\nOn je rekao da je ovo jedan put ka stvaranju baze u oblasti plasteničke proizvodnje, kako bi u nekoj četvrtoj ili petoj godini došli do pozicije da izdvajamo sredstva za izgradnju neke vrste skladišnog kapaciteta, gdje bi proizvođači svoje tržišne viškove skladištili a potom prodavali, što i jeste krajnji cilj.\n„Cilj jeste ojačati bazu u oblasti plasteničke proizvodnje, potom razviti taj skladišni i eventualno prodajni kapacitet i mislim da se nalazimo na dobrom putu“, ocijenio je Ćosić.\nKao pozitivan primjer, načelnik Ćosić je naveo porodicu Damjanović, koja je imala svoja dva plastenika a putem programa dodijeljen im je i treći, površine 100 metara kvadratnih.\n„Mi svake godine izdvojimo između 100 i 150 hiljada KM podsticajnih sredstava za privredu i poljoprivredu. Ove godine smo 50.000 KM izdvojili za poljoprivredu i isto toliko za privredu, te moram istaći da je ovo mjera koja je postigla najveći efekat“, rekao je Ćosić.\nOn je dodao da zahvaljujući dobrim rezultatima i pozitivnim efektima ove vrste podsticaja, opština Istočno Novo Sarajevo će nastaviti da podržava poljoprivredne prozvođače.\nSaobraćajna nezgoda u Italiji: U autobusu iz Istočnog... Stanišić d.o.o. nudi kupovinu stanova pod povoljnijim uslovima... Pale: Ubio oca pa izašao pred komšije s... Vlada Srpske obezbijediće pomoć učenicima iz Istočnog Sarajeva:...


PREDSTAVLJEN ZBORNIK "KULTURNO NASLEĐE KOSOVA I METOHIJE" | Novi Sad\nPočetna stranica › PREDSTAVLJEN ZBORNIK "KULTURNO NASLEĐE KOSOVA I METOHIJE"\nPREDSTAVLJEN ZBORNIK "KULTURNO NASLEĐE KOSOVA I METOHIJE"\nČlanica Gradskog veća za kulturu Milanka Brkić prisustvovala je naučnom skupu i promociji zbornika "Kulturno nasleđe Kosova i Metohije", koje je u organizaciji Srpskog kulturnog kluba održana u Klubu - galeriji "Zrno".\n- Veoma mi je drago što je Novi Sad jedan od gradova gde će biti predstavljen ovaj zbornik. Smatram da je njegovo objavljivanje veoma važno, jer ne smemo da zaboravimo da su Kosovo i Metohija kamen temeljac, a ne kamen spoticanja, kao što bi to neki želeli da predstave - izjavila je Milanka Brkić.\nOdržavanje naučnog skupa "Kulturno nasleđe Kosova i Metohije. Istorijske tekovine Srbije na Kosovu i Metohiji i izazovi budućnosti" i štampanje knjige sažetka i tematskih zbornika omogućila je Kancelarija za Kosovo i Metohiju Vlade Republike Srbije. Zbornik je objavljen u oktobru 2013. godine, napisan je u dva toma i obuhvata devet oblasti kulturnog nasleđa Kosova i Metohije, a to su književnost, pedagogija i psihologija, istorija, sociologija, filozofija, arheologija, arhitektura, urbanizam i prostorno planiranje, kao i pravo, politika i ekonomija. Zbornik je prvi put predstavljen na Sajmu knjiga u Beogradu, a posle Novog Sada, promocija će biti održana i u Kosovskoj Mitrovici.


Redžepi: Nema idealnog rešenja ali ovaj plan predstavlja kompromis\nPregovarački tim Prištine predložiće 4. maja u Beču, na poslednoj rundi pregovora o decentralizaciji, formiranje četiri nove opštine sa srpskom većinom. Najosetljivije i najotvorenije pitanje, medjutim, ostaje rešavanje statusa podeljene Mitrovice i to iz dva razloga. Prvo, zato što albanski lideri i većinsko stanovništvo smatraju da je Mitrovica jedinstven i neotudjivi deo kosovske teritorije, gde bi trebalo ukinuti sve paralelne srpske institucije i uspostaviti jedinstvenu administraciju, i drugo, što jeza Srbe i njihove predstavnike taj grad jedina urbana sredina u kojoj srpska zajednica ima garantovana građanska i ostala prava i neometan pristup institucijama.\nTvorac idejnog plana za rešavanje problema podeljene Mitrovice, koji podrazumeva stvaranje dve opštine pod patronatom međunarodnog administratora, Bajram Redžepi, u ekskluzivnom intervjuu za “Glas Amerike” pojašnjava razloge usvajanja pomenutog plana.\n“Mi smo pokušali da realne zahteve Srba uklopimo u ovaj plan. Nema idealnog rešenja, ali ovaj plan predstavlja kompromis. Lideri Srba smatraju da je Mitrovica jedina urbana sredina, gde oni neometano žive. Prvobitni plan težio je stvaranju dve administrativne jedinice, u okviru jedne opštine. Međutim, severni deo grada biće opština, kao i sve ostale sa administrativno-izvršnim bordom, sastavljenim od nekoliko članova i na čelu sa međunarodnim administratorom i policijskim komesarom”, kaže Redžepi.\nZa potpunu realizaciju plana i njegovu održivost, prema Redžepijevom mišljenju, neophodno je ispoštovati mnoge faktore.\n“Kao preduslov uspehu neophodna je i potpuna sigurnost, odnosno rad međunarodne i lokalne policije, uz podršku KFOR-a, bez mogućnosti rada nekih drugih grupa. Takođe, sloboda kretanja i poštovanje prava na privatno vlasništvo moraju biti zagarantovani”, dodaje Redžepi.\nUnutrašnja organizacija buduće severne opštine i eventualna saradnja sa zvaničnim Beogradom zavisiće od tamošnjih struktura, pojašnjava Redžepi i zaključuje:\n“Što se tiče obrazovanja, ono će ostati u rukama Srba, kao i zdravstveno osiguranje, ali i pristup tamošnjoj bolnici, koju će voditi Srbi. Srbija može, ako hoće da pomaže u izgradnji bolnica, puteva, infrakstrukture, ali će i isplaćivati plate zaposlenima”.


Potpisan Memorandum o razumijevanju za realizaciju tri projekta\n06.10.2012. / 17:51\nBIJELJINA, U Bijeljini je danas potpisan Memorandum o razumijevanju za realizaciju projekta navodnjavanja, vodosnabdijevanja i tretmana otpadnih voda u Republici Srpskoj, za koji je obezbijeđeno 45 miliona evra.\nMemorandum su potpisali predstavnici Ministarstva poljoprivrede, šumarstva i vodoprivrede, Ministarstva finansija Republike Srpske, konzorcijuma “Mekorot” iz Izraela i Sinhidro korporacije /Sinohydro Corporation Limited/ iz Kine.\nPredsjednik Republike Srpske Milorad Dodik, koji je prisustvovao ovom potpisivanju, rekao je da će zahvaljujući ovom projektu biti omogućeno navodnjavanje više od 12.000 hektara površina.\n“Izraelska firma `Mekorot` jedna je od prestižnih firmi u svijetu koja rješava ovo pitanje. Obezbijeđeno je 45 miliona evra ili oko 58 miliona dolara za ovaj projekat”, rekao je Dodik.\nIzraelski konzorcijum “Mekorot”, pojasnio je Dodik, u ovom poslu pokrivaće prostor od Novog Grada, Kozarske Dubice i sve do Semberije, gdje će obuhvatiti najveću površinu.\nPrema njegovim riječima, ovim činom počinje proces cjelovitog rješavanja pitanja upravljanja vodama u Republici Srpskoj.\n“Nedavno smo bili svjedoci visokih voda koje su nanijele mnogo problema lokalnom stanovništvu i privredi ovog kraja, a odmah potom suša. Logično je da se uđe u ovaj projekat koji podrazumijeva odbranu od velikih voda, ali i u projekat obezbjeđivanja voda za vrijeme suša”, rekao je Dodik.\nPredsjednik Srpske je istakao da Izrael ima veliki uspjeh u ovim poslovima i da se Srpska opredijelila da bude partner sa tom zemljom.\n“Očekujemo da ćemo u narednom periodu od našeg partnera dobiti sve što je potrebno za izgradnju sistema vodosnabdijevanja i da ćemo zajedno sa njima obezbijediti potrebna sredstva”, rekao je Tegeltija.\nOn je dodao da je ovaj memorandum, kojim treba da se usaglase sve potrebe za sistem vodosnabdijevanja, godinu dana na raspolaganju Srpskoj. “Nakon toga očekujemo konkretne ugovore o izgradnji vodosnabdijevanja na području Bijeljine”, istakao je Tegeltija.\nPredsjedavajući izraelske nacionalne vodoprivredne kompanije “Mekorot” Aleks Vižnjicer zadovoljan je što je studija, urađena početkom marta, urodila plodom.\n“Riječ je o tri projekta. Prva dva se odnose na vodosnabdijevanje u sektoru poljoprivrede i tretmana voda u okviru poljoprivrede. Treći se odnosi na vodokanalizacioni sistem za Banjaluku. Obim ovih projekta u njegovoj prvoj fazi je 100 miliona evra, kao i u drugoj”, pojasnio je Vižnjicer.\nOn je izrazio očekivanje da bi potpisivanje ugovora moglo biti u januaru 2013. godine.\nZamjenik generalnog direktora Regionalne kancelarije “Sinohidra” za Evropu Ju Sičun podsjetio je da je njegova firma jedna od vodećih međunarodnih kompanija koja se bavi infrastrukturnim radovima u oblasti energije, putne infrastrukture i vodoprivrede.\n“Početkom septembra potpisali smo sa Vladom Srpske okvirni sporazum koji je bio prethodnica današnjem memorandumu”, rekao je Sičun, te dodao da ova kineska firma želi dugoročnu i sveobuhvatnu saradnju sa Republikom Srpskom.\nDirektor Poljoprivrednog dobra “Semebrija” Vojo Kosanović rekao je da je ovo istorijski dan za Poljoprivredno dobro i da će ovim projektom biti stečeni uslovi za izlazak iz krize u kojoj se nalazi.\n“Uzimajući u obzir da smo pretrpjeli stogodišnje poplave, a odmah po tom i nezapamćene suše treba imati na umu da je Poljoprivredno dobro pretrpjelo milionske gubitke”, kaže Kosanović.\nOd 58 miliona dolara, koliko bi vrijedio prijekat navodnjavanja, vodosnabdiejvanja i tretmana otpadnih voda u Republici Srpskoj, 22 miliona dolara biće usmjerena za lokacije Bijeljina – Bijeljina zapad od 3.158 hektara i Pelagićevo – Begova Barica za 274 hektara.\nPreostalih 36 miliona dolara biće namijenjeno za navodnjavanje poljoprivrednog zemljišta u ostalim opštinama u Srpskoj. Srna\nTagovi: memorandummilorad dodikprojektitopvazno


\tAkcija za Ljudska prava » 15/12/2017 TUŽILAŠTVO DA EFIKASNO REAGUJE POVODOM MIŠLJENJA OMBUDSMANA O ZLOSTAVLJANJU PACIJENATA U DOBROTI\nAkcija za ljudska prava (HRA) očekuje da Osnovno državno tužilaštvo u Kotoru (ODT), bez odlaganja, preduzme sve potrebne radnje za procesuiranje medicinskog tehničara u Specijalnoj bolnici za psihijatriju u Kotoru, za koga je Ombudsman protekle nedjelje utvrdio da je početkom marta 2016. godine zlostavljao šest pacijenata. Podsjećamo da je državno tužilaštvo dužno da, prema međunarodnim standardima ljudskih prava koji obavezuju Crnu Goru, sprovede nezavisnu, nepristrasnu, hitnu i temeljnu istragu prijava akata torture. Ova obaveza je od posebnog značaja kada torturu vrše državni službenici, kao što su medicinski radnici, policajci ili stražari u zatvoru, i to prema osobama koje su lišene slobode, koje su prema tome u posebno ranjivom položaju, kao što su to de facto i bili pacijenti zlostavljani u Dobroti.\nOsumnjičeni za krivično djelo zlostavljanja i mučenja, od trenutka pokretanja istrage, a pogotovo od optuženja za to krivično djelo, mora biti suspendovan – udaljen od obavljanja bilo koje dužnosti u instituciji. U svakom pojedinom slučaju je neophodno obezbijediti nulti nivo tolerancije prema torturi, kako je Crna Gora obećala međunarodnim organizacijama da će obezbijediti.\nU tom cilju, HRA i ANIMA su u izvještaju „Poštovanje ljudskih prava pacijenata smještenih u psihijatrijskim ustanovama u Crnoj Gori“, u junu 2017. godine, direktoru Bolnice u Kotoru dale sledeće preporuke:\nkontinuirano podsjećati zaposlene, posebno medicinske sestre i tehničare da je svaki vid psihičkog i fizičkog zlostavljanja pacijenata apsolutno zabranjen i da će biti sankcionisan;\npropisati protokol o postupanju u slučaju prijema informacije o zlostavljanju;\nuspostaviti praksu da se u slučaju da se evidentiraju povrede kod pacijenta koje upućuju na sumnju na zlostavljanje takav slučaj prijavi državnom tužiocu, i kada se pacijent sam ne žali, čime bi se moglo obezbijediti da slučaj bude odgovarajuće istražen.\nHRA i Centar za žensko i mirovno obrazovanje ANIMA su tokom rada na projektu „Van izolacije – ostvarivanje prava pacijenata sa mentalnim oboljenjima“, koji su podržale Evropska unija posredstvom Delegacije Evropske unije u Crnoj Gori i Opštine Kotor, od početka 2016. do juna 2017, primile tri žalbe o navodnom zlostavljanju pacijenata od strane bolničkog osoblja u Specijalnoj bolnici za psihijatriju u Kotoru, o čemu se detaljnije govori u izvještaju. Ove navode smo prijavili direktoru Bolnice, koji sam nije mogao da ih potvrdi.\nIzvještaj „Poštovanje ljudskih prava pacijenata smještenih u psihijatrijskim ustanovama u Crnoj Gori“ je dostupan ovdje, a može se dobiti na zahtjev i u štampanoj formi.


Bugarski: Visok nivo ostvarivanja prava nacionalnih zajednica | Autonomija\nBugarski: Visok nivo ostvarivanja prava nacionalnih zajednica\nPosted By admin On 25. marta 2015. @ 15:30 In Aktuelno | 21 Comments\nPokrajinski sekretar za međuregionalnu saradnju i lokalnu samoupravu Branislav Bugarski ocenio je danas da je Vojvodina sredina u kojoj je ostvarivanje prava nacionalnih zajednica na visokom nivou.\nOn je na sastanku sa predstavnicima ekspertske misije Evropske komisije istakao da je u Vojvodini potrebno izgraditi moderno civilno društvo i očuvati kulturno i nacionalno nasleđe etničkih zajednica.\n„Trudimo se da imamo društvo u skladu sa modernim evropskim standardima i iz tog razloga pravimo razliku između nacionalnih manjina i nacionalnih zajednica“, kazao je pokrajinski sekretar i dodao da treba posvetiti pažnju tim pitanjima i promovisati primer Vojvodine u evropskim okvirima.\nBugarski je ukazao da se i Vojvodina suočava sa problemom odlaska građana u inostranstvo i ocenio da je „odliv mozgova“ izazov za celo društvo.\n„U budućnosti ćemo obezbediti sve preduslove za kvalitetan napredak, a trudićemo se da i sa drugim delovima zemlje podelimo iskustva“, naveo je on.\nNa sastanku je istaknuto da nacionalne zajednice moraju da sačuvaju svoj nacionalni identitet, po čemu je Vojvodina i poznata, a to je moguće putem obrazovanja na maternjim jezicima nacionalnih zajednica.\nUčesnici su podsetili da je u Vojvodini u službenoj upotrebi šest jezika, a da se program na Javnom servisu Vojvodine emituje na deset jezika, te da postoji obaveza da se taj nivo očuva u svim oblastima, pa i u oblasti informisanja.\nTokom razgovora, bilo je reči i o obrazovanju i štrajkovima u prosveti, o medijima i njihovoj privatizaciji, kao i o ovlašćenjima Pokrajinske vlade i učešću Vojvodine u pripremi dokumenata za Pregovaračko poglavlje 23.\nJakovljev: Odluka Ustavnog suda se negativno odrazila\nEkspertska misija Evropske komisije posvećena nacionalnim manjinama koja boravi u zvaničnoj poseti Republici Srbiji, posetila je danas i Skupštinu Vojvodine.\nPotpredsednik vojvođanskog parlamenta Dušan Jakovljev istakao je da je Vojvodina tradicionalno opredeljena i posvećena poštovanju manjinskih nacionalnih zajednica i njihovom istorijskom pravu na opredeljenje.\n„Mi se u Vojvodini prema pripadnicima nacionalnih zajednica ponašamo kao dobri domaćini, jer na njih gledamo kao na svoje građane, a ne kao na statistički podatak“, rekao je Jakovljev.\nOn je ocenio da su nedavnom odlukom Ustavnog suda Srbije umanjen određena stečena prava Vojvodini što se negativno odrazilo i na ostvarivanje prava manjinskih zajednica, status i ulogu nacionalnih saveta koji treba da budu ogledala tih zajednica. Prema njegovim rečima, evidentan je i problem velike politizacije nacionalnih saveta, neharmonizovani zakoni, nedovoljno uključivanje predstavnika Pokrajine i manjinskih zajednica u procese donošenja zakona i pridruživanja EU, posebno u oblastima koje se tiču prava manjina.\nDrastičan primer je, dodao je, doneti set medijskih zakona, koji bi mogao da dovede do gašenja medija koji izveštavaju na manjinskim jezicima. „Ne možemo da razumemo zahtev za privatizacijom svih medija osim javnog servisa, posebno gledajući iskustva određenih evropskih zemalja. U tom smislu, smatramo da bi lokalni mediji koji izveštavaju na jezicima manjina, a čiji su osnivači lokalne samouprave, trebalo da budu izopšteni iz privatizacije, kako ne bismo došli do toga da ostanemo bez ijednog takvog medija“, ocenio je Jakovljev.\nEkspert misije EK Rainer Hofman objasnio je da je zadatak EK posvećene nacionalnim manjinama da sa svojeg stanovišta sačini izveštaj o tome kako Srbija napreduje u procesu pridruživanja Evropskoj uniji.\n„Nama je glavni cilj da u pogledu ostvarivanja manjinskih prava, vidimo kakve su promene nastale u poslednje tri godine, od kada smo poslednji put bili u zvaničnoj poseti Srbiji“, pojasnio je Hofman i ocenio da je Vojvodina kao multietnička i multikulturalna regija uz Tirol, od strane Evrope, viđena kao jedna od najboljih oblasti u pogledu ostvarivanja manjinskih prava.\nTomanova: Smanjiti političke pritiske na nacionalne savete\nSa predstavnicima misije EK je danas razgovarala i predsednica Nacionalnog saveta Slovaka Ana Tomanova, koja je ocenila da je za poboljšanje stanja u oblasti manjinskih prava Srbiji potrebna strategija o nacionalnim zajednicama, bolji Zakon o nacionalnim savetima kojim će se jasno definisati status, položaj, uloga kao i javno – pravna ovlašćenja saveta u četiri poverene oblasti.\nPrema njenim rečima, potrebno je smanjiti i političke pritiske i uticaje na savete kao i uskladiti određena zakonska rešenja u ovoj oblasti i dosledno ih primeniti u praksi. Kako je istakla, neophodno je i aktivnije uključivanje predstavnika manjina u procese donošenja odluka.\nURL to article: https://www.autonomija.info/bugarski-visok-nivo-ostvarivanja-prava-nacionalnih-zajednica.html


Vernici rimokatoličke i protestantske crkve danas proslavljaju Božić - www.lobi-info.rs\nMarija K. 25. decembra 2019., 11:46 5.5k Views\nKatoličke crkve, kao i neke pravoslavne crkve koje su prihvatile novo računanje vremena, proslavljaju danas Božić, praznik rođenja Isusa Hrista. U katoličkim crkvama širom sveta tokom protekle noći služena je ponoćna misa, a misu u Crkvi uzvišenja Svetog križa u Nišu predvodio je nadbiskup Stanislav Hočevar.\nOn je istakao da taj praznik nosi u sebi „najveću i najslađu težnju“ za svestranim, pozitivnim, ali održivim razvojem, najveću stvaralačku čežnju i snagu za ostvarenje, kao i da budi u nama svest da bez zrelosti, odnosno svetosti, ne možemo biti srećni.\nMisu u bazilici Svetog Petra u Vatikanu predvodio je poglavar Rimokatoličke crkve, papa Franja. Papa Franja je poručio vernicima na Badnje veče koje se proslavlja po Gregorijanskom kalendaru da Bog voli sve, „pa čak i najgore od nas“.\nPrethodna objava U nedelju u Borči mališani sa invaliditetom očekuju Deda Mraza\nSledeća objava Pomozimo da naša sugrađanka Marina iz Koteža ponovo hoda


Novi Sad: Dojava o bombi na svakih 13 dana | Autonomija\nNovi Sad: Dojava o bombi na svakih 13 dana\nPosted By admin On 29. maja 2016. @ 15:26 In Vojvodina,Izdvajamo | 6 Comments\nNakon ovonedeljne dojave o postavljenoj bombi u zgradi u kojoj su smešteni novosadski sudovi, VOICE je došao do podataka koji pokazuju da je samo u protekle dve i po godine ovoj instituciji 30 puta anonimno dojavljena ista ta informacija, koja sa sobom povlači potpunu evakuaciju zgrade i poseban angažman policije.\nSamo u prošloj godini bomba u zgradi u kojoj su smešteni sudovi dojavljivana je u proseku na svakih 13 radnih dana, a došlo je i do drastičnog povećanja u trendu “dojava” u odnosu na godinu pre toga.\nProšle nedelje informacija o podmetanju bombe javljena je pola sata pred početak pripremnog ročišta u procesu protiv vođe zabranjene organizacije Nacionalni stroj Gorana Davidovića. To je od početka 2016. godine, zaključno sa ovim mesecom, bila šesta anonimna dojava o postavljenoj bombi, što je u proseku na svakih 14 radnih dana.\nPrema podacima koje je VOICE-u dostavila Policijska uprava u Novom Sadu, 2014. godine to se desilo svega pet puta, odnosno u proseku na svakih 50 radnih dana. Međutim, 2015. godine taj broj se penje na 19 anonimnih dojava, što je u proseku na svakih 13 radnih dana. To je povećanje od čak 380 odsto u odnosu na 2014. godinu.\nUprkos toj čestoj praksi, za dve i po godine je za krivično delo izazivanje panike i nereda iz člana 343 Krivičnog zakonika Republike Srbije, za koje je zaprećena i kazna zatvora, podneto svega četiri krivične prijave. Kako su naveli u policiji, četiri krivične prijave podnete su protiv četiri različita lica, pod sumnjom da su telefonski dojavili da je u Osnovnom ili Višem sudu postavljena bomba. Epilog ovih sudskih procesa nije poznat.\nMilena Vasić: Zatvor za one koji prete bombama\nPrema rečima pravne savetnice Milene Vasić iz Komiteta pravnika za ljudska prava (Jukom), ovakva praksa može da dovede do ometanja pravde, što je takođe krivično delo navedeno u krivičnom zakoniku u članu 336 b. Kako je Vasić objasnila, ometanje pravde jeste i konačni cilj, jer dojave o bombi predstavljaju sredstvo za odlaganje postupka onda kada ne postoji više ni jedan drugi način.\n“Jednostavno više ne može da se odloži postupak i to mahom čak i advokati koriste. Konkretno u Novom Sadu je problem upravo to što niko nije kažnjen i niko nije trpeo posledice zbog toga. Onog momenta kada neko zaista bude kažnjen i kada u javnost dospe informacija da je neko završio u zatvoru zbog toga, onda će se i situacija značajno poromeniti”, kazala je Vasić za VOICE.\nPrema njenim rečima, u Beogradu je za krivično delo izazivanja panike i nereda doneta i presuda, kojom je mladić osuđen na devet meseci zatvora, ali se ona istovremeno nije ticala ometanja pravde.\nNovosadski mediji često javljaju da je zgrada suda u potpunosti ispražnjena, a u svim slučajevima se na kraju ispostavi da je dojava lažna. Policija u ovakvim slučajevima mora da reaguje po određenim procedurama i da angažuje ceo tim, kako bi ustanovila da su radnici i stranke suda sigurni.\nZa VOICE je u policiji objašnjeno da svaka dojava povlači za sobom ogroman angažman i čitavu mašineriju, koja mora biti angažovana “zbog nečijeg hira”. Dojavu o bombi dobija prvo policijska ispostava Stari grad, jer zgrada suda tu pripada teritorijalno, pa tada na teren izlazi policijska patrola koja obezbeđuje lice mesta i prazni ceo objekat, postavlja trake za opasnost i obezbeđuje okolinu. Na teren posle njih izlazi i Ekipa za protivdiverzionu zaštitu zajedno sa psima tragačima.\nU pitanju je angažovanje u proseku oko deset policajaca i pripadnika specijalnih službi, objašnjavaju u policiji, koje prilikom izlaska na teren moraju da potroše gorivo, da angažuju dodatnu opremu, detektore za eksploziv, pa je u pitanju i veliki materijalni izdatak a “štete su ogromne”.\nPoliciji treba oko dva sata da pregleda ceo objekat i utvrdi stanje, a kako je navedeno, to je delimično i zbog toga što nakon čestih dojava već poznaju objekat, inače bi sve trajalo još duže. Za to vreme policija je onemogućena da se bavi nekim drugim problemima u gradu, jer je protivdiverziona zaštita prioritet.\nU slučaju kada se desi ovakva dojava, suđenja i sve aktivnosti moraju biti prekinute. Neretko se dešava da i ročišta ili suđenja koja su bila zakazana za taj dan, moraju da budu odložena, što dodatno usporava i ovako spor i trom sudski sistem u Srbiji.\nSrđan Sikimić: Advokati ne učestvuju u dojavama\nPredsednik Advokatske komore Vojvodine Srđan Sikimić kaže za VOICE da svaka dojava utiče na odugovlačenje postupaka, jer se u toku celog dana ne održi ni jedna rasprava, ili možda poneka, ako se steknu uslovi nakon što se izvrši pregled zgrade. “Naravno da i država pokušava da kroz Zakon o suđenju u razumnom roku pospeši brzinu suđenja, ali ovo su stvari na koje se ne može uticati i doprinose nezadovoljstvu stranaka”, kazao je Sikimić i dodao da i advokati imaju čisti gubitak vremena.\nOn je ocenio da je čudno to što se najviše dojava dešava u Novom Sadu i što još uvek ne postoji mogućnost da se otkrije ko su počinioci. “Tu postoje razne priče o tome da čak postoje ljudi koji se klade da će policija isprazniti zgradu, a zapravo sede preko puta u kafićima i posmatraju sav taj haos”, kazao je Sikimić.\nPrema njegovim rečima, ne postoji čak ni insinuacija o tome da neko od advokata učestvuje u tim radnjama. “Kada bismo mi imali saznanja da neko od advokata učestvuje i organizuje to, on više ne bi bio advokat i bio bi isključen iz Komore. Ja ne verujem da je to slučaj, jer ako neko nije dovoljno sposoban da radi kao advokat u okviru zakoskog propisa ili procesnih zakona, onda ne treba da se bavi tim poslom”, kazao je Sikimić.\nURL to article: https://www.autonomija.info/novi-sad-dojava-o-bombi-na-svakih-13-dana.html